title: 2008/119/EY: Neuvoston päätös, tehty 12 päivänä helmikuuta 2008 , Kroatian liittymiskumppanuuden periaatteista, ensisijaisista tavoitteista ja ehdoista sekä päätöksen 2006/145/EY kumoamisesta

text:
               16.2.2008

               FI

               Euroopan unionin virallinen lehti

               L 42/51

      NEUVOSTON PÄÄTÖS,
   tehty 12 päivänä helmikuuta 2008,
   Kroatian liittymiskumppanuuden periaatteista, ensisijaisista tavoitteista ja ehdoista sekä päätöksen 2006/145/EY kumoamisesta
   (2008/119/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon Eurooppa-kumppanuuksien solmimisesta osana vakautus- ja assosiaatioprosessia 22 päivänä maaliskuuta 2004 annetun neuvoston asetuksen (EY) N:o 533/2004 (1) ja erityisesti sen 2 artiklan,
   ottaa huomioon komission ehdotuksen,
   sekä katsoo seuraavaa:

               (1)

               Thessalonikissa 19 ja 20 päivänä kesäkuuta 2003 kokoontunut Eurooppa-neuvosto hyväksyi kumppanuuksien käyttöönoton keinona lähentää Länsi-Balkanin maita Eurooppaan.

               (2)

               Asetuksessa (EY) N:o 533/2004 säädetään, että neuvosto päättää kumppanuuksiin sisällytettävistä periaatteista, ensisijaisista tavoitteista ja ehdoista sekä niiden mahdollisista myöhemmistä mukautuksista. Asetuksessa todetaan myös, että liittymiskumppanuuksien seuranta varmistetaan vakautus- ja assosiaatioprosessin puitteissa käyttöön otetuilla järjestelyillä, erityisesti vuosittain laadittavilla määräaikaiskertomuksilla.

               (3)

               Neuvosto hyväksyi 20 päivänä helmikuuta 2006 vuoden 2004 Eurooppa-kumppanuuden jatkoksi Kroatian ensimmäisen liittymiskumppanuuden (2).

               (4)

               Jäsenvaltiot aloittivat 3 päivänä lokakuuta 2005 neuvottelut Kroatian kanssa sen liittymisestä Euroopan unioniin. Neuvottelujen eteneminen määräytyy sen mukaan, miten Kroatia edistyy liittymisen valmisteluissa, joiden edistymistä arvioidaan muun muassa sen perusteella, miten säännöllisesti tarkistettavan liittymiskumppanuuden toteutus etenee.

               (5)

               Laajentumisstrategiaa sekä vuosien 2006 ja 2007 tärkeimpiä haasteita koskevassa komission tiedonannossa ilmoitettiin, että kumppanuudet ajantasaistetaan vuoden 2007 lopulla.

               (6)

               Neuvosto antoi 17 päivänä heinäkuuta 2006 asetuksen (EY) N:o 1085/2006 (3) liittymistä valmistelevasta tukivälineestä, jolla uudistetaan liittymistä valmisteleville maille myönnettävää rahoitustukea säätelevä kehys.

               (7)

               Tämän vuoksi on tarkoituksenmukaista hyväksyä tarkistettu liittymiskumppanuus, jolla nykyinen kumppanuus saatetaan ajan tasalle uusien ensisijaisten tavoitteiden määrittelemiseksi jatkotoimille Kroatian valmisteluja Euroopan unioniin lähentymisessä käsittelevän vuoden 2007 määräaikaiskertomuksen päätelmien perusteella.

               (8)

               Jäsenyyden valmistelemiseksi Kroatian odotetaan laativan suunnitelman, johon sisältyy aikataulu ja erityistoimet liittymiskumppanuuden ensisijaisten tavoitteiden saavuttamiseksi.

               (9)

               Päätös 2006/145/EY olisi kumottava,

         ON PÄÄTTÄNYT SEURAAVAA:
   1 artikla
   Kroatian liittymiskumppanuuden periaatteet, ensisijaiset tavoitteet ja ehdot sisältyvät tämän päätöksen liitteeseen asetuksen (EY) N:o 533/2004 2 artiklan mukaisesti.
   2 artikla
   Liittymiskumppanuuden täytäntöönpanoa tarkastellaan ja seurataan vakautus- ja assosiaatioprosessin puitteissa käyttöön otetuilla järjestelyillä sekä neuvoston toimesta komission antamien määräaikaiskertomusten perusteella.
   3 artikla
   Kumotaan päätös 2006/145/EY.
   4 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 12 päivänä helmikuuta 2008.

            Neuvoston puolesta

            Puheenjohtaja

         A. BAJUK

      (1)  EUVL L 86, 24.3.2004, s. 1. Asetus sellaisena kuin se on muutettuna asetuksella (EY) N:o 269/2006 (EUVL L 47, 17.2.2006, s. 7).

      (2)  Neuvoston päätös 2006/145/EY, tehty 20 päivänä helmikuuta 2006, Kroatian liittymiskumppanuuden periaatteista, ensisijaisista tavoitteista ja ehdoista (EUVL L 55, 25.2.2006, s. 30).

      (3)  EUVL L 210, 31.7.2006, s. 82.

      LIITE
      KROATIAN VUODEN 2007 LIITTYMISKUMPPANUUS
      1.   JOHDANTO
      Nyt ehdotettavalla tarkistetulla liittymiskumppanuudella saatetaan ensimmäinen kumppanuus ajan tasalle komission Kroatiasta laatiman, vuoden 2007 määräaikaiskertomuksen päätelmien perusteella. Tarkistetussa liittymiskumppanuudessa määritetään uusia ensisijaisia tavoitteita ja vielä saavuttamatta olevat ensisijaiset tavoitteet. Uudet ensisijaiset tavoitteet mukautetaan vastaamaan maan erityistarpeita ja valmiusastetta ja niitä ajantasaistetaan tarpeen mukaan. Kroatian odotetaan laativan suunnitelman, johon sisältyy aikataulu ja erityistoimenpiteitä liittymiskumppanuuden ensisijaisten tavoitteiden saavuttamiseksi. Liittymiskumppanuuteen sisältyy myös maalle annettavaa rahoitustukea koskevaa ohjeistusta.
      2.   PERIAATTEET
      Vakautus- ja assosiaatioprosessi tarjoaa jatkossakin koko liittymisprosessin ajan kehyksen Länsi-Balkanin maiden yhdentymiselle Euroopan unioniin. Kroatialle määritetyt päätavoitteet ovat sidoksissa sen valmiuteen täyttää Kööpenhaminassa vuonna 1993 kokoontuneen Eurooppa-neuvoston vahvistamat arviointiperusteet sekä vakautus- ja assosiaatioprosessille asetetut edellytykset, erityisesti ne, jotka määritellään 29 päivänä huhtikuuta 1997 sekä 21 päivänä ja 22 päivänä kesäkuuta 1999 annetuissa neuvoston päätelmissä. Lisäksi kyseisissä tavoitteissa otetaan huomioon Zagrebissa 24 päivänä marraskuuta 2000 pidetyn huippukokouksen loppujulistus, Thessalonikin toimintasuunnitelma ja neuvoston 3 päivänä lokakuuta 2005 vahvistamaan neuvottelukehykseen sisältyvät vaatimukset.
      3.   PAINOPISTEET
      Liittymiskumppanuuden ensisijaisten tavoitteiden valintaperusteena on ollut se, että Kroatialla on realistiset mahdollisuudet saavuttaa ne tai edistyä merkittävästi niiden toteuttamisessa lähivuosien aikana. Ne liittyvät sekä lainsäädäntöön että sen täytäntöönpanoon.
      Ensisijaisia tavoitteita määritettäessä on otettava huomioon, että Kroatialla on muitakin keskeneräisiä tehtäviä, joista saattaa tulla tulevien kumppanuuksien ensisijaisia tavoitteita. Tähän vaikuttaa myös se, miten Kroatia edistyy vastaisuudessa.
      Ensisijaisista tavoitteista on määritelty tärkeimmät tavoitteet ja ne esitetään seuraavan jakson alussa. Niitä ei ole asetettu tärkeysjärjestykseen.
      Tärkeimmät ensisijaiset tavoitteet

                  —

                  Kroatian on huolehdittava kaikkien vakautus- ja assosiaatiosopimuksessa annettujen sitoumusten asianmukaisesta täytäntöönpanosta.

                  —

                  Kroatian on saatettava ajan tasalle ja pantava täytäntöön oikeuslaitoksen uudistusta koskeva strategia ja toimintasuunnitelma.

                  —

                  Kroatian on nopeasti hyväksyttävä ja pantava täytäntöön strategiset puitteet julkishallinnon uudistamista varten.

                  —

                  Kroatian on saatettava ajan tasalle ja nopeutettava korruption torjuntaa koskevan ohjelman ja siihen liittyvien toimintasuunnitelmien täytäntöönpanoa sekä varmistettava, että erityisesti korkealla tasolla esiintyvän korruption ehkäisemiseksi ja havaitsemiseksi sekä sitä koskevien syytetoimien aloittamiseksi tosiasiallisesti toteutetaan koordinoidumpia ja ennakoivampia toimia.

                  —

                  Kroatian on pantava täytäntöön perustuslain tasolla annettu kansallisia vähemmistöjä koskeva laki, kiinnittäen erityisesti huomiota säännöksiin, joilla taataan vähemmistöjen suhteellinen edustus työmarkkinoilla. Lisäksi Kroatian on toteutettava laajempia toimia syrjinnän torjumiseksi julkisella sektorilla.

                  —

                  Kroatian on saatettava loppuun pakolaisten paluuprosessi, löydettävä lopullinen ratkaisu kaikkiin entisten asumis-/vuokraoikeuden haltijoiden asuttamisongelmiin, ja saatettava loppuun jälleenrakennus- ja omaisuuden palauttamisprosessit sekä otettava sosiaalisten oikeuksien vahvistamismenettely uudelleen käyttöön.

                  —

                  Kroatian on jatkettava pyrkimyksiään aikaansaada alueen kansalaisten keskinäinen sovinto.

                  —

                  Kroatian on tehostettava toimia lopullisten ratkaisujen löytämiseksi avoinna oleviin kahdenvälisiin kysymyksiin (1) Slovenian, Serbian, Montenegron sekä Bosnia ja Herzegovinan kanssa, erityisesti rajakysymyksiin, ja ratkaistava suojeltua ekologista kalastusvyöhykettä koskeva kysymys.

                  —

                  Kroatian on jatkettava täysimääräistä yhteistyötä entisen Jugoslavian alueen kansainvälisen rikostuomioistuimen kanssa ja varmistettava omien sotarikosoikeudenkäyntiensä riippumattomuus.

                  —

                  Kroatian on parannettava liiketoimintaympäristöä ja talouskasvupotentiaalia erityisesti supistamalla tukien määrää, uudistamalla tappiollisten yritysten rakenteita sekä tehostamalla julkista varainkäyttöä.

            Poliittiset arviointiperusteet
      Demokratia ja oikeusvaltioperiaate
      Julkishallinto

                  —

                  Kroatian on toteutettava täysin julkishallinnon uudistustoimenpiteet, jotka koskevat hallintomenettelyjä sekä palvelukseen ottamista, urakehitystä, koulutusta ja epäpolitisointia; Kroatian on parannettava henkilöstöhallintoa kaikilla julkishallinnon piiriin kuuluvilla aloilla.

            Oikeuslaitos

                  —

                  Kroatian on purettava huomattavasti tuomioistuinkäsittelyä odottavien asioiden ruuhkaa ja varmistettava, että oikeudenkäyntien pituus on kohtuullinen.

                  —

                  Kroatian on järkeistettävä tuomioistuinten organisaatiota muun muassa ottamalla käyttöön nykyaikaisia tietotekniikkajärjestelmiä.

                  —

                  Kroatian on luotava oikeuslaitokselleen avoin, oikeudenmukainen ja läpinäkyvä palvelukseenotto-, arviointi-, urakehitys- ja kurinpitotoimenpiteiden järjestelmä sekä parannettava ammattitaitoa oikeuslaitoksessa järjestämällä laadukasta koulutusta, jonka tukena on oikeusakatemian riittävä rahoitus, mukaan lukien Euroopan unionin oikeuteen liittyvä koulutus.

                  —

                  Kroatian on toteutettava toimenpiteitä, joilla varmistetaan, että tuomioistuinten päätökset pannaan asianmukaisesti ja täysimääräisesti täytäntöön.

            Korruption torjunta

                  —

                  Kroatian on edelleen kehitettävä ja pantava täytäntöön virkamiehiin ja valittuihin edustajiin sovellettavia toimintasääntöjä ja eettisiä sääntöjä sekä toimintasuunnitelmia korruption ehkäisemiseksi lainvalvontaelimissä (rajapoliisi, poliisi, tulli ja oikeuslaitos) ja muissa julkisen sektorin instituutioissa ja virastoissa; Kroatian on ratkaistava täydellisesti julkisiin hankintoihin liittyvä korruptio. Kroatian on perustettava soveltuviin elimiin korruption torjuntaan erikoistuneita yksikköjä, joiden välillä on asianmukainen koordinointijärjestelmä, ja huolehdittava, että niiden saatavilla on riittävästi koulutusta ja resursseja.

                  —

                  Kroatian on toteutettava toimia, joilla voidaan varmistaa, että korruption torjuntaa koskeva lainsäädäntökehys pannaan yhdenmukaisesti täytäntöön ja että sen soveltamisen valvonta on yhdenmukaista, myös käyttämällä tarkoituksenmukaisia tilastoja. Kroatian on varmistettava kansainvälisissä sopimuksissa vahvistettujen normien noudattaminen tarkoituksenmukaisin lainsäädäntö- ja hallintotoimenpitein.

                  —

                  Kroatian on toteuttava konkreettisia toimia, joilla voidaan lisätä yleisön tietoisuutta siitä, että korruptio on vakava rikos.

                  —

                  Kroatian on varmistettava valtion viranomaisten täysimääräinen yhteistyö korruption ja järjestäytyneen rikollisuuden torjuntaviraston kanssa.

            Ihmisoikeudet ja vähemmistöjen suojelu

                  —

                  Kroatian on varmistettava oikeussuojan ja -avun saatavuudesta sekä varattava tarvittavat budjettivarat.

                  —

                  Kroatian on edistettävä vähemmistöjen oikeuksien kunnioittamista ja suojelua kansainvälisen oikeuden ja EU:n jäsenvaltioiden parhaiden käytäntöjen mukaisesti.

                  —

                  Kroatian on kannustettava kansalaisia suvaitsevaisuuteen suhteessa serbi- ja romanivähemmistöihin sekä toteutettava toimenpiteitä sellaisten vähemmistöihin kuuluvien henkilöiden suojelemiseksi, joihin voi kohdistua syrjintää, vihollisuuksia tai väkivaltaa taikka niiden uhkaa.

                  —

                  Kroatian on jatkettava edelleen romaniväestön suojelua ja integroitumista koskevien strategian ja toimintasuunnitelman täytäntöönpanoa sekä varmistettava tarvittavien resurssien saatavuus erityisesti työllisyyden, koulutuksen ja asumisen osalta.

                  —

                  Kroatian on laadittava ja pantava täytäntöön kattava strategia syrjinnän torjumiseksi.

            Alueelliset kysymykset ja kansainväliset velvoitteet

                  —

                  Kroatian on noudatettava täysimääräisesti kesäkuussa 2004 annetuissa Eurooppa-neuvoston päätelmissä tarkoitettua 4 päivänä kesäkuuta 2004 tehtyä suojeltua ekologista kalastusvyöhykettä koskevaa sopimusta sekä neuvottelupuitteita, eikä Kroatia saa soveltaa vyöhykettä miltään osin EU:n jäsenvaltioihin ennen kuin asiasta on päästy yhteiseen sopimukseen EU:n hengen mukaisesti.

                  —

                  Kroatian on varmistettava sotarikosoikeudenkäyntien puolueettomuus varmistamalla erityisesti, että etnisesti motivoituneesta serbivastaisuudesta päästään eroon, sovellettava rikosoikeudellista vastuuta yhdenmukaisin perustein sekä parannettava todistajien ja ilmiantajien turvallisuutta.

                  —

                  Kroatian on varmistettava riittävä koordinointi ja yhteistyö asianomaisten keskus- ja paikallishallinnon viranomaisten välillä pakolaisten paluuseen liittyvissä kysymyksissä.

                  —

                  Kroatian on löydettävä naapurimaiden kanssa ratkaisut kaikkiin vuokra- ja asumisoikeuksien menettämiseen liittyviin ongelmiin.

                  —

                  Kroatian on luotava sellaiset sosiaaliset ja taloudelliset olosuhteet, joissa on mahdollista parantaa paluumuuttajien sopeutumista ja heidän hyväksymistään vastaanottavissa yhteisöissä, muun muassa kyseisiä alueita koskevien kehitysohjelmien avulla.

                  —

                  Kroatian on edistettävä alueellisen yhteistyön lujittamista muun muassa tukemalla siirtymistä vakaussopimuksesta aluepainotteisempaan yhteistyökehykseen ja panemalla Keski-Euroopan vapaakauppa-aluetta koskeva sopimus (CEFTA) tosiasiallisesti täytäntöön.

                  —

                  Kroatian on pantava täysimääräisesti täytäntöön naapurimaiden kanssa tehdyt sopimukset, jotka koskevat esimerkiksi järjestäytyneen rikollisuuden torjuntaa, rajavalvontaa ja takaisinottoa, rajojen yli tehtävää yhteistyötä sekä oikeudellista ja poliisiyhteistyötä, mukaan lukien sotarikoksia koskevat sopimukset, ja tehtävä sopimukset, jotka ovat vielä tekemättä.

            Taloudelliset arviointiperusteet

                  —

                  Kroatian on harjoitettava edelleen maltillista politiikkaa finanssi-, raha- ja rahoitusaloilla kansantalouden pitämiseksi vakaana muun muassa matalan inflaation ja vakaiden valuuttakurssien avulla sekä pienentämällä entisestään julkisen talouden menoja suhteessa BKT:hen sekä supistamalla alijäämää ja velkasuhdetta.

                  —

                  Kroatian on jatkettava julkisen talouden institutionaalisia uudistuksia, joiden tarkoituksena on lisätä julkisen talouden läpinäkyvyyttä, tehostaa julkisen velan hoitoa ja lisätä velanhoidon läpinäkyvyyttä sekä toteuttaa suunniteltu rahoitusselvitysten mukautus EKT 95:n periaatteisiin.

                  —

                  Kroatian on jatkettava kattavien uudistusten toteutusta terveydenhuoltoalalla estääkseen maksurästien kertymisen terveydenhuoltojärjestelmässä ja tehostaakseen varainkäyttöä terveydenhuoltoalalla. Kroatian on jatkettava sosiaaliturva-alan uudistusta. Kroatian on varmistettava eläkejärjestelmän ensimmäisen pilarin rahoituksen kestävyys riittävin parametrisin uudistuksin.

                  —

                  Kroatian on pyrittävä edelleen helpottamaan uusien yritysten perustamista lyhentämällä yrityksen perustamiseen tarvittavaa aikaa ja karsimalla menettelyjä sekä vähentämällä siitä aiheutuvia kustannuksia. Sen on parannettava konkurssimenettelyjä markkinoilta poistumisen nopeuttamiseksi.

                  —

                  Kroatian on parannettava yksityistämistä koskevaa institutionaalista kehystä, jotta yksityistämisrahaston välityksellä valtion hallussa olevien yritysten yksityistäminen etenisi tuntuvasti ennakoitua nopeammassa aikataulussa. Kroatian on myös jatkettava valtion omistuksessa olevien tappiollisten yritysten ja rautatiejärjestelmän rakenneuudistusta alentaakseen yrityksille myönnettävien tukien määrää suhteessa BKT:hen.

                  —

                  Kroatian on parannettava työmarkkinoiden kannustinjärjestelmiä ja joustavuutta työvoimaosuuden ja työllisyysasteen nostamiseksi.

            Edellytykset täyttää jäsenyysvelvoitteet
      Luku 1:   Tavaroiden vapaa liikkuvuus

                  —

                  Kroatian on annettava ja pantava täytäntöön horisontaalista puitelainsäädäntöä saadakseen valmiiksi välttämättömän infrastruktuurin sekä varmistettava tehtävien eriyttäminen eri toimintojen (sääntely, standardointi, akkreditointi, metrologia, vaatimustenmukaisuuden arvioinnit ja markkinavalvonta) välillä.

                  —

                  Kroatian on laadittava ja pantava täytäntöön kokonaisvaltainen strategia, jolla yhteisön lainsäädäntö saatetaan osaksi sen kansallista lainsäädäntöä ja pannaan täytäntöön horisontaalisissa organisaatioissa (standardointi-, akkreditointi-, metrologia- ja markkinavalvonta-alat) ja yksittäisillä aloilla, sekä lisättävä hallinnollisia valmiuksia.

                  —

                  Kroatian on laadittava ja pantava täytäntöön EY:n perustamissopimuksen 28–30 artiklan noudattamista koskeva toimintasuunnitelma ja otettava käyttöön vastavuoroista tunnustamista koskevat lausekkeet.

                  —

                  Kroatian on jatkettava eurooppalaisten standardien käyttöönottoa. Sen on jatkettava standardointielinten jäsenyyskriteerien täyttämiseen liittyviä valmisteluja.

                  —

                  Kroatian on saatettava päätökseen uuden ja vanhan lähestymistavan mukaisten direktiivien saattaminen osaksi kansallista lainsäädäntöä, erityisesti farmaseuttisten tuotteiden osalta.

            Luku 2:   Työntekijöiden vapaa liikkuvuus

                  —

                  Kroatian on poistettava käytöstä EU:n siirtotyöntekijöitä ja EU:n kansalaisia syrjivät toimenpiteet.

                  —

                  Kroatian on vahvistettava sosiaaliturvajärjestelmien yhteensovittamisessa tarvittavia hallintorakenteita.

            Luku 3:   Sijoittautumisoikeus ja palveluiden tarjoamisen vapaus

                  —

                  Kroatian on saatettava päätökseen lainsäädäntönsä yhdenmukaistaminen EU:n kansalaisten ammatillisen pätevyyden vastavuoroista tunnustamista koskevan yhteisön säännöstön kanssa ja muutettava voimassa olevaa lainsäädäntöä jäljellä olevien kansallisuuteen, kieleen, sijoittautumis- tai liiketoimintalupaan liittyvien vaatimusten kumoamiseksi EU:n palveluntarjoajien osalta ja poistettava muut sijoittautumisoikeuden ja palvelujen tarjoamisen vapauden hallinnolliset ja tekniset esteet sekä varmistettava liiketoimintalupa-anomusten tasapuolinen käsittely, mukaan lukien rakennusluvat.

            Luku 4:   Pääomien vapaa liikkuvuus

                  —

                  Kroatian on saatettava päätökseen rahanpesun tehokkaan torjuntajärjestelmän perustaminen erityisesti varmistamalla, että lainvalvontaviranomaisilla on täydet toimintavalmiudet, riittävästi resursseja ja toimivat yhteydet kroatialaisiin ja ulkomaisiin kollegoihin.

                  —

                  Kroatian on jatkettava edelleen jäljellä olevien pääomanliikkeitä koskevien rajoitusten poistamista. Sen on poistettava kaikki EU:n kansalaisten kiinteistöhankinnoille asetetut rajoitukset vakautus- ja assosiaatiosopimuksen mukaisesti ja varmistettava, että kaikki EU:n kansalaisten jättämät kiinteistöhankintoja koskevat lupahakemukset käsitellään nopeasti.

            Luku 5:   Julkiset hankinnat

                  —

                  Kroatian on annettava yhdelle hankinnoista vastaavalle organisaatiolle tehtäväksi varmistaa, että hankintapolitiikka on johdonmukaista ja avointa, ja ohjata kyseisen politiikan täytäntöönpanoa kaikilla julkisiin hankintoihin liittyvillä aloilla.

                  —

                  Kroatian on laadittava ja pantava täytäntöön strategia, joka kattaa kaikki julkisiin hankintoihin liittyvät alat (julkisia hankintoja koskevat sopimukset, toimiluvat sekä julkisen ja yksityisen sektorin kumppanuudet) ja joka sisältää lainsäädännön yhdenmukaistamisessa ja valmiuksien kehittämisessä noudatettavat aikataulut ja niiden eri välitavoitteet sekä muutoksenhakumenettelyt ja -elimet. Sen on vahvistettava muutoksenhakuelinten käyttämiä täytäntöönpanojärjestelmiä.

            Luku 6:   Yhtiöoikeus

                  —

                  Kroatian on yhdenmukaistettava yhtiöitä koskevan lakinsa yhteisön säännöstön kanssa ja saatettava päätökseen lain yhdenmukaistaminen yritysostotarjouksia koskevan direktiivin kanssa.

                  —

                  Kroatian on yhdenmukaistettava kirjanpitoa ja tilintarkastusta koskeva lainsäädäntönsä yhteisön säännöstön kanssa. Sen on lujitettava yhtiöoikeutta koskevaa institutionaalista kehystä.

            Luku 7:   Teollis- ja tekijänoikeudet

                  —

                  Kroatian on saatettava päätökseen tekijänoikeussuojaa ja siihen liittyviä oikeuksia koskevan lainsäädännön yhdenmukaistaminen yhteisön säännöstön kanssa sekä varmistettava teollis- ja tekijänoikeuksien soveltamisen valvonta lujittamalla niistä vastaavien elinten hallinnollisia valmiuksia.

                  —

                  Kroatian on esitettävä näyttöä riittävän hyvistä tuloksista tavaroiden laittoman valmistuksen ja tuoteväärennösten tutkinnassa sekä niihin liittyvässä syytteeseenpanossa ja oikeuskäsittelyssä.

            Luku 8:   Kilpailupolitiikka

                  —

                  Kroatian on laadittava kansallinen teräsalan rakenneuudistusohjelma, jolla varmistetaan alan elinkelpoisuus ja EU:n valtiontukisääntöjen noudattaminen. Kroatian on hyväksyttävä erillinen rakenneuudistussuunnitelma kullekin vaikeuksissa olevalle telakalle ja sisällytettävä suunnitelmat kansalliseen rakenneuudistusohjelmaan EU:n valtiontukisääntöjen mukaisesti.

                  —

                  Kroatian on saatettava päätökseen verotukea koskevan lainsäädännön yhdenmukaistaminen EU:n valtiontukisääntöjen kanssa ja yhdenmukaistettava kaikki muut jäljellä olevat tukiohjelmat, jotka ovat valtiontukirekisterin mukaan ristiriidassa EU:n sääntöjen kanssa. Kroatian on laadittava aluetukikartta.

                  —

                  Kroatian on toteutettava lainsäädäntötoimenpiteitä, joilla varmistetaan kilpailunrajoitusten tehokas valvonta etenkin sakkojen määrityksen ja tuomioistuinvalvonnan osalta.

            Luku 9:   Rahoituspalvelut

                  —

                  Kroatian on saatettava päätökseen pankkitoimilupia, pääomavaatimuksia, sähköisen rahan liikkeeseenlaskijoita, finanssiryhmittymiä, purkamista ja rakenneuudistusta, pankkitilejä, sivukonttoreiden tilejä ja talletusten vakuusjärjestelmiä koskevan yhteisön säännöstön saattaminen osaksi kansallista lainsäädäntöään.

                  —

                  Kroatian on saatettava päätökseen lainsäädäntönsä yhdenmukaistaminen solvenssimarginaaleja, vakuutusvalvontaa, jälleenvakuutusta ja vakuutusedustusta, rahoitusmarkkinainfrastruktuuria sekä sijoitus- ja arvopaperimarkkinoita koskevan yhteisön säännöstön kanssa.

                  —

                  Kroatian on perustettava yhteisön säännöstön mukainen sijoittajien korvausjärjestelmä. Sen on esitettävä näyttöä hyvistä tuloksista vakavaraisuusvaatimusten soveltamisen valvonnassa.

            Luku 10:   Tietoyhteiskunta ja tiedotusvälineet

                  —

                  Kroatian on saatettava päätökseen lainsäädäntönsä yhdenmukaistaminen sähköistä viestintää ja kauppaa, sähköisiä allekirjoituksia ja sähköisiä viestimiä sekä tietoyhteiskuntaa koskevan yhteisön säännöstön ja televisio ilman rajoja -direktiivin kanssa.

                  —

                  Kroatian on varmistettava, että sillä on riittävät hallinnolliset valmiudet lainsäädäntönsä yhdenmukaistamiseksi erityisesti sähköistä viestintää koskevan yhteisön säännöstön kanssa ja esitettävä näyttöä hyvistä tuloksista sen valvonnassa, että huomattavan markkinavoiman operaattoreiden velvoitteita noudatetaan, sekä sähköisen viestinnän markkinoiden uusien tulokkaiden oikeuksien noudattamisessa, mukaan lukien asennusoikeudet, rinnakkain sijoittaminen ja järjestelmien yhteiskäyttö.

                  —

                  Kroatian on saatettava päätökseen suunniteltu audiovisuaalisia viestimiä koskevan lainsäädännön tarkistamisprosessi, joka perustuu julkiseen kuulemiseen ja jonka tarkoituksena on varmistaa sääntelyn riippumattomuus ja estää asiaton poliittinen ohjailu.

            Luku 11:   Maatalous ja maaseudun kehittäminen

                  —

                  Kroatian on lujitettava hallintorakenteita ja -resursseja, joita tarvitaan markkinoiden ja maaseudun kehittämispolitiikan täytäntöönpanossa, mukaan lukien maataloutta koskevien tietojen keruussa ja käsittelyssä.

                  —

                  Kroatian on perustettava EU-normien mukainen viinitilarekisteri.

                  —

                  Kroatian on jatkettava valmistelutöitä tehokkaiden ja vakavaraisten maksajaelinten perustamiseksi hallinnoimaan ja valvomaan maatalouteen osoitettuja varoja EU:n vaatimusten ja kansainvälisten tilintarkastusstandardien mukaisesti.

            Luku 12:   Elintarvikkeiden turvallisuus, eläinlääkintä- ja kasvinsuojelupolitiikka

                  —

                  Kroatian on tehostettava huomattavasti elintarvikkeiden turvallisuutta, eläinlääkintää ja kasvinsuojelua koskevan lainsäädännön yhdenmukaistamista yhteisön säännöstön kanssa sekä vahvistettava tarvittavia täytäntöönpanorakenteita, mukaan lukien valvonta- ja seurantayksiköt.

                  —

                  Kroatian on varmistettava elintarvikkeiden turvallisuutta, eläinlääkintää ja kasvinsuojelua koskevien vaatimustenmukaisten järjestelmien perustaminen, mukaan lukien eläinten tunnistusjärjestelmä ja niiden siirtojen rekisteröintijärjestelmä, sekä eläimistä saatavien sivutuotteiden käsittely, maatalouselintarvikealan laitosten nykyaikaistaminen, eläinten hyvinvointi, eläintautien torjuntaohjelmat, eläinten ja eläintuotteiden tarkastaminen rajatarkastusasemilla, kasvien terveystarkastukset, kasvinsuojelutuotteiden hyväksyminen ja niiden jäämien valvonta sekä siementen ja kasvinlisäysaineiston laatu.

            Luku 13:   Kalastus

                  —

                  Kroatian on vahvistettava kalastuspolitiikan hallintorakenteita ja erityisesti sen tarkastusrakenteita sekä parannettava saaliita ja saaliin purkua aluksista koskevien tietojen keruuta.

                  —

                  Kroatian on viimeisteltävä sähköinen kalastusalusrekisteri ja otettava käyttöön alusten satelliittiseurantajärjestelmä.

            Luku 14:   Liikennepolitiikka

                  —

                  Kroatian on viimeisteltävä lainsäädäntönsä yhdenmukaistaminen maantieliikennettä (ajopiirturin käyttöönotto mukaan luettuna), ilmailua ja meriliikennettä sekä sisävesiliikennettä koskevan EU:n säännöstön kanssa ja lisättävä näiden alojen hallinnollisia valmiuksia erityisesti navigointiturvallisuuden ja jokiliikenteen tietopalvelun osalta.

                  —

                  Kroatian on annettava rautatieliikennettä, erityisesti yhteentoimivuutta ja kapasiteetin riippumatonta jakamista, koskevaa lainsäädäntöä. Sen on julkaistava lopullinen verkkoselvitys.

                  —

                  Kroatian on pantava täytäntöön Euroopan yhteisen ilmailualueen perustamista koskevan sopimuksen ensimmäinen siirtymävaihe ja ratifioitava se.

            Luku 15:   Energia

                  —

                  Kroatian on täytettävä energiayhteisön perustamissopimuksesta johtuvat velvoitteet.

                  —

                  Kroatian on vahvistettava hallinnollisia valmiuksia ja saatettava päätökseen lainsäädäntönsä yhdenmukaistaminen toimitusvarmuutta, energiatehokkuutta, uusiutuvia energialähteitä, energian sisämarkkinoita (sähkö ja kaasu) ja ydinenergiaa koskevan yhteisön säännöstön kanssa sekä varmistettava korkean tason ydinturvallisuus ja säteilysuojelu.

            Luku 16:   Verotus

                  —

                  Kroatian on nopeutettava verolainsäädäntönsä yhdenmukaistamista yhteisön säännöstön kanssa. Erityisesti on kiinnitettävä huomiota vapaa-alueiden sisällyttämiseen arvonlisäverojärjestelmän alueelliseen soveltamisalaan, jäljellä olevien arvonlisäveron nollaveroasteiden poistamiseen, savukkeita koskevan syrjivän verotuksen lopettamiseen ja valmisteverojärjestelmän yhdenmukaistamisen jatkamiseen.

                  —

                  Kroatian on vahvistettava tuntuvasti vero- ja tulliviranomaisten täytäntöönpanovalmiuksia erityisesti verojen ja tullien kannon ja valvontatoimintojen sekä tarvittavien tietotekniikkajärjestelmien kehittämisen osalta. Sen on jatkettava toimivan ja henkilöstöresursseiltaan riittävän valmisteveroviranomaisen perustamista sekä yksinkertaistettava menettelyjä ja lisättävä tarkastuksia veropetoksia koskevien syytetoimien tehostamiseksi.

                  —

                  Kroatian on sitouduttava noudattamaan yritysverotusta koskevien käytännesääntöjen periaatteita ja huolehdittava siitä, että uudet verotoimenpiteet ovat niiden mukaisia.

            Luku 17:   Talous- ja rahaliitto

                  —

                  Kroatian on yhdenmukaistettava lainsäädäntökehyksensä yhteisön säännöstön kanssa varmistaakseen keskuspankkinsa täyden riippumattomuuden, varmistaakseen yhdenmukaistamisen siltä osin kuin on kyse julkisen sektorin erityisoikeuksia rahoituslaitoksissa koskevasta kiellosta ja mahdollistaakseen keskuspankkinsa täysipainoisen liittymisen Euroopan keskuspankkijärjestelmään.

            Luku 18:   Tilastot

                  —

                  Kroatian on vahvistettava tilastokeskuksensa hallinnollisia valmiuksia, uudistettava sen aluetoimistoja ja parannettava sen toiminnan koordinointia muiden virallisia tilastoja tuottavien tahojen toiminnan kanssa.

                  —

                  Kroatian on jatkettava maatalous-, makrotalous- ja yritystilastojen kehittämistä.

            Luku 19:   Sosiaalipolitiikka ja työllisyys

                  —

                  Kroatian on jatkettava yhteisön säännöstöön mukauttamista sekä asianomaisten hallinto- ja täytäntöönpanorakenteiden, myös työsuojeluhallinnon, lujittaminen yhteistyössä työmarkkinaosapuolten kanssa.

                  —

                  Kroatian on pantava tosiasiallisesti täytäntöön sosiaalisen osallisuuden edistämistä koskeva yhteinen muistio sekä yhteinen arviointi työllisyyspolitiikkojen painopisteistä sen jälkeen, kun se on hyväksytty.

            Luku 20:   Yritys- ja teollisuuspolitiikka

                  —

                  Kroatian on pantava täytäntöön kokonaisvaltainen teollisuuspoliittinen strategia, jossa korostetaan keskeisten tappiollisten alojen ja muun muassa teräs- ja laivanrakennusaloilla toimivien yksittäisten yritysten rakenteiden uudistamista.

            Luku 21:   Euroopan laajuiset verkot

                  —

                  Kroatian on lisättävä kaasu- ja sähköverkkojen yhteenliitäntää naapurimaiden verkkojen kanssa.

            Luku 22:   Aluepolitiikka ja rakennepolitiikan välineiden yhteensovittaminen

                  —

                  Kroatian on laadittava toimintasuunnitelma, jossa määritetään selkeät tavoitteet ja aikataulu, ja aloitettava sen täytäntöönpano yhteisön koheesiopolitiikkaan perustuvien sääntelyvaatimusten ja operatiivisten vaatimusten täyttämiseksi sekä valmiuksien vahvistamiseksi keskus-, alue- ja paikallishallinnon tasolla.

                  —

                  Kroatian on varmistettava selkeä vastuualueiden jako ja vahvistettava nimettyjen täytäntöönpanosta vastaavien viranomaisten/rakenteiden, myös paikallisviranomaisten, valmiuksia ja niiden keskinäistä koordinointia.

                  —

                  Kroatian on säädettävä aluekehityslaki.

                  —

                  Kroatian on laajennettava erityisesti toimivaltaisten ministeriöiden ohjelmasuunnittelu-, hankevalmistelu-, seuranta-, arviointi- ja varainhoitovalmiuksia sekä varainhoidon valvontaa EU:n liittymistä valmistelevien ohjelmien panemiseksi täytäntöön maan valmistautuessa yhteisön koheesiopolitiikan täytäntöönpanoon.

            Luku 23:   Oikeuslaitos ja perusoikeudet

                  —

                  Kroatian on jatkettava henkilötietojen suojaamista koskevan kansallisen lainsäädännön täytäntöönpanoa yhteisön säännöstön mukaisesti ja varmistettava lainsäädännön soveltamisen tehokas seuranta ja valvonta.

                  —

                  Muita ensisijaisia tavoitteita käsitellään poliittisia arviointiperusteita koskevassa jaksossa.

            Luku 24:   Oikeus, vapaus ja turvallisuus

                  —

                  Kroatian on saatettava päätökseen keskeisten säädösten tarkistaminen niiden yhdenmukaistamiseksi Schengenin säännöstön kanssa sekä laajennettava paikallistasolla tehtäviä tietotekniikkalaiteinvestointeja ja poliisiviranomaisille suunnattua jatkokoulutusta.

                  —

                  Kroatian on jatkettava Schengenin säännöstön täytäntöönpanoon liittyviä valmisteluja lisäämällä henkilöstön määrää ja rajavalvontajoukkojen koulutusta ja laiteinvestointeja sekä laajentamalla kansallista rajaturvallisuusjärjestelmää ja huolehdittava sen yhdenmukaisuudesta toisen sukupolven Schengenin tietojärjestelmän (SIS II) kanssa. Kroatian on parannettava rajapoliisin hallinto- ja valvontavalmiuksia edistämällä viranomaisen välistä yhteistyötä.

                  —

                  Kroatian on jatkettava viisumipolitiikkansa yhdenmukaistamista EU:n viisumipolitiikan kanssa muun muassa sisällyttämällä matkustusasiakirjoihin biometrisiä tunnisteita ja aloittamalla viisumitietojärjestelmään liittyvät valmistelut.

                  —

                  Kroatian on annettava turvapaikkalain ja ulkomaalaislain täytäntöönpanoon liittyvää sekundaarilainsäädäntöä.

                  —

                  Kroatian on varmistettava lainsäädäntönsä yhdenmukaisuus oikeudellista yhteistyötä siviili- ja rikosoikeudellisissa asioissa koskevan yhteisön säännöstön kanssa ja parannettava oikeuslaitoksen valmiuksia soveltaa yhteisön säännöstöä.

            Luku 25:   Tiede ja tutkimus

                  —

                  Kroatian on varmistettava, että saatavilla on EU:n rahoittamien tutkimushankkeiden käynnistämiseen tarvittava kapasiteetti.

                  —

                  Kroatian on jatkettava toimia, joilla helpotetaan maan integroitumista eurooppalaiseen tutkimusalueeseen.

            Luku 26:   Koulutus ja kulttuuri

                  —

                  Kroatian on varmistettava, että saatavilla on riittävästi kapasiteettia elinikäistä oppimista ja nuorisotoimintaa koskevien ohjelmien hallinnoimiseksi.

                  —

                  Kroatian on yhdenmukaistettava koulutukseen pääsyä koskeva lainsäädäntönsä yhteisön säännöstön kanssa sen varmistamiseksi, että EU:n ja Kroatian kansalaisia kohdellaan samalla tavalla. Sen pantava täytäntöön myös siirtotyöntekijöiden lasten koulutusta koskeva direktiivi.

            Luku 27:   Ympäristö

                  —

                  Kroatian on jatkettava yhteisön säännöstön saattamista osaksi kansallista lainsäädäntöä ja sen täytäntöönpanoa kiinnittäen erityisesti huomiota jätehuoltoon, veden ja ilman laatuun, luonnonsuojeluun sekä ympäristön pilaantumisen yhtenäistettyyn ehkäisemiseen ja vähentämiseen.

                  —

                  Kroatian on hyväksyttävä ja pantava täytäntöön koordinoidusti kokonaisvaltainen suunnitelma, jolla turvataan ympäristösäännöstön täytäntöönpanoon tarvittavien hallinnollisten valmiuksien ja varojen saatavuus.

                  —

                  Kroatian on lisättävä ympäristöinfrastruktuuriin tehtäviä investointeja kiinnittäen erityisesti huomiota jätevesien keräämiseen ja käsittelyyn sekä juomavesi- ja jätehuoltoon.

                  —

                  Kroatian on aloitettava Kioton pöytäkirjan täytäntöönpano.

                  —

                  Kroatian on varmistettava, että ympäristönsuojelua koskevat vaatimukset sisällytetään muiden alakohtaisten politiikkojen määrittelyyn ja täytäntöönpanoon, ja edistettävä kestävää kehitystä.

            Luku 28:   Kuluttajien ja terveyden suojelu

                  —

                  Kroatian on jatkettava lainsäädäntönsä yhdenmukaistamista kuluttajien ja terveyden suojelua (muun muassa kudoksia ja soluja sekä tupakkaa) koskevan yhteisön säännöstön kanssa ja huolehdittava hallinto- ja valvontakapasiteetin riittävyydestä.

                  —

                  Mielenterveyspalveluiden alalla Kroatian on kehitettävä avohoitopalveluita vaihtoehtona laitoshoidolle ja varmistettava, että mielenterveyspalveluihin osoitetaan riittävästi varoja.

            Luku 29:   Tulliliitto

                  —

                  Kroatian on jatkettava lainsäädännön antamista niillä muutamilla aloilla, joilla yhdenmukaistaminen ei ole vielä riittävää. Tämä koskee erityisesti muita kuin etuuskohteluun oikeuttavia alkuperäsääntöjä ja maksujen veloittamista koskevia säännöksiä.

                  —

                  Kroatian on sovellettava erityisesti tulli-ilmoitusten käsittelyä, alkuperää, yksinkertaistettuja menettelyitä, tuoteväärennöksiä ja valikoivaa tarkastusta koskevia tullisäännöksiä johdonmukaisesti ja yhtenäisesti kaikissa tullitoimipaikoissa. Sen on varmistettava, että tullitoimipaikoissa käytetään nykyaikaisia ja yhdenmukaisia riskianalyysimenettelyjä.

                  —

                  Kroatian on laadittava kattava ja johdonmukainen strategia, jonka perusteella se voi edistyä riittävässä määrin tietotekniikkajärjestelmien yhteenliitettävyydessä.

            Luku 30:   Ulkosuhteet

                  —

                  Kroatian on valmistauduttava mukauttamaan kaikki merkittävät kansainväliset sopimukset, jotka se on tehnyt kolmansien maiden kanssa, ja vahvistettava yhteisen kauppapolitiikan alalla käytettäviä hallinto- ja valvontavalmiuksia.

            Luku 31:   Ulko-, turvallisuus- ja puolustuspolitiikka

                  —

                  Kroatian on vahvistettava asevalvontaa ja sen noudattamista sekä parannettava edelleen valmiuksia, joita tarvitaan yhteisen ulko- ja turvallisuuspolitiikan sekä Euroopan turvallisuus- ja puolustuspolitiikan kokonaisvaltaisessa täytäntöönpanossa.

            Luku 32:   Varainhoidon valvonta

                  —

                  Kroatian on annettava ja pantava täytäntöön julkisen sektorin sisäisen varainhoidon valvontaa koskevaa lainsäädäntöä ja harjoitettava siihen perustuvaa politiikkaa riittävien täytäntöönpanovalmiuksien avulla.

                  —

                  Kroatian on turvattava valtiontalouden tarkastusviraston toiminnallinen ja taloudellinen riippumattomuus perustuslakimuutoksilla tai vaikutuksiltaan vastaavalla kansallisella lainsäädännöllä sekä annettava ja pantava täytäntöön tarvittavaa täydentävää lainsäädäntöä.

                  —

                  Kroatian on yhdenmukaistettava rikoslakinsa EU:n taloudellisten etujen suojaamista koskevan yhteisön säännöstön sekä taloudellisten etujen suojaamisesta tehdyn yleissopimuksen ja sen pöytäkirjojen kanssa.

                  —

                  Kroatian on perustettava tehokas ja toimiva koordinointiyksikkö, jolla taataan EY:n perustamissopimuksen 280 artiklan 3 kohdasta johtuvien velvoitteiden, erityisesti komission tarkastajille annettavaa apua koskevan velvoitteen, noudattaminen ja komission tarkastuskäyntejä koskevan yhteisön säännöstön soveltaminen.

                  —

                  Kroatian on toteutettava lainsäädäntö- ja hallintotoimenpiteitä euron suojaamista väärentämiseltä koskevan yhteisön säännöstön noudattamiseksi.

            Luku 33:   Varainhoitoa ja talousarviota koskevat säännökset

                  —

                  Kroatian on laajennettava hallintokapasiteettiaan ja laadittava menettelysääntöjä, joilla voidaan varmistaa, että omien varojen laskenta, ennakointi, keruu, maksaminen, valvonta ja raportointi EU:lle ovat asianmukaisia EU:hun liittymisestä lähtien.

            4.   OHJELMASUUNNITTELU
      Yhteisön tuki annetaan liittymistä valmistelevan tukivälineen (IPA) avulla ja ennen vuotta 2007 hyväksytyille ohjelmille Albanialle, Bosnia ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta 5 päivänä joulukuuta 2000 annetun neuvoston asetuksen (EY) N:o 2666/2000 (2) (CARDS-asetus) nojalla. Tällä päätöksellä ei sen vuoksi ole taloudellisia vaikutuksia. Rahoitussopimukset toimivat oikeusperustana konkreettisten ohjelmien täytäntöönpanossa.
      Kroatia voi saada rahoitusta myös useita maita koskevista ohjelmista ja horisontaalisista ohjelmista.
      5.   EHDOLLISUUS
      Länsi-Balkanin maille tarkoitetun yhteisön tuen antaminen riippuu edistymisestä Kööpenhaminassa vahvistettujen arviointiperusteiden ja vakautus- ja assosiaatiosopimuksen mukaisten vaatimusten täyttämisessä sekä tämän liittymiskumppanuuden ensisijaisten tavoitteiden saavuttamisessa. Jos näitä ehtoja ei noudateta, neuvosto voi toteuttaa tarvittavia toimenpiteitä neuvoston asetuksen (EY) N:o 1085/2006 21 artiklan mukaisesti tai, jos on kyse ennen vuotta 2007 hyväksytyistä ohjelmista, asetuksen (EY) N:o 2666/2000 5 artiklan mukaisesti. Tukeen sovelletaan myös 29 päivänä huhtikuuta 1997 annetuissa neuvoston päätelmissä määriteltyjä ehtoja, jotka koskevat erityisesti tuensaajien sitoutumista demokraattisten, taloudellisten ja institutionaalisten uudistusten toteuttamiseen. Yksittäisiin vuosiohjelmiin sisällytetään lisäksi erityisehtoja. Rahoituspäätösten tekemisen jälkeen Kroatian kanssa allekirjoitetaan asiaa koskeva rahoitussopimus.
      6.   SEURANTA
      Liittymiskumppanuuden täytäntöönpanoa tarkastellaan osana vakautus- ja assosiaatioprosessia, erityisesti komission vuosittain antamien määräaikaiskertomusten perusteella, osana poliittista ja taloudellista vuoropuhelua sekä liittymistä käsittelevälle konferenssille toimitettujen tietojen perusteella.

         (1)  Eräät jäsenvaltiot korostivat tässä yhteydessä, että on tärkeää vauhdittaa omaisuuden palauttamisprosessia asiaa koskevien Kroatian perustuslakituomioistuimen päätösten mukaisesti.

         (2)  EUVL L 306, 7.12.2000, s. 1. Asetus sellaisena kuin se on viimeksi muutettuna asetuksella (EY) N:o 2112/2005 (EUVL L 344, 27.12.2005, s. 23).


title: 2007/324/EY: Neuvoston päätös, tehty 7 päivänä toukokuuta 2007 , käytäntöä ja menettelyä koskevista järjestelyistä, joita sovelletaan neuvoston suorittamaan kahden jäsenen nimeämiseen Euroopan kulttuuripääkaupunki -tapahtumaa koskevan yhteisön toiminnan mukaiseen valintalautakuntaan sekä seuranta- ja neuvoa-antavaan lautakuntaan

text:
               11.5.2007

               FI

               Euroopan unionin virallinen lehti

               L 122/39

      NEUVOSTON PÄÄTÖS,
   tehty 7 päivänä toukokuuta 2007,
   käytäntöä ja menettelyä koskevista järjestelyistä, joita sovelletaan neuvoston suorittamaan kahden jäsenen nimeämiseen Euroopan kulttuuripääkaupunki -tapahtumaa koskevan yhteisön toiminnan mukaiseen valintalautakuntaan sekä seuranta- ja neuvoa-antavaan lautakuntaan
   (2007/324/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon Euroopan kulttuuripääkaupunki -tapahtumaa koskevasta yhteisön toiminnasta vuosina 2007–2019 24 päivänä lokakuuta 2006 tehdyn Euroopan parlamentin ja neuvoston päätöksen N:o 1622/2006/EY (1) ja erityisesti sen 6 ja 10 artiklan,
   sekä katsoo seuraavaa:

               (1)

               Päätöksen 1622/2006/EY 6 ja 10 artiklassa säädetään, että on perustettava valintalautakunta sekä seuranta- ja neuvoa-antava lautakunta ja että näihin lautakuntiin kuuluu seitsemän jäsentä, jotka Euroopan unionin toimielimet nimeävät, ja että neuvosto nimeää heistä kaksi.

               (2)

               Neuvoston on aiheellista päättää käytäntöä ja menettelyä koskevista järjestelyistä, joita sovelletaan neuvoston suorittamaan näiden kahden jäsenen nimeämiseen.

               (3)

               Näiden järjestelyjen olisi oltava oikeudenmukaisia, syrjimättömiä ja avoimia,

         ON PÄÄTTÄNYT SEURAAVAA:
   1 artikla
   Neuvosto päättää sille kuuluvasta kahden jäsenen nimeämisestä valintalautakuntaan sekä seuranta- ja neuvoa-antavaan lautakuntaan 2 artiklassa vahvistettuja käytäntöä ja menettelyä koskevia järjestelyjä noudattaen.
   2 artikla
   1.   Kaikkien jäsenvaltioiden kesken suoritetaan arvonta. Jäsenvaltioiden osallistuminen arvontaan on vapaaehtoista. Eturistiriidan vaaran saattamiseksi mahdollisimman pieneksi jäsenvaltiot, jotka toimivat lautakunnan jäsenten toimikauden aikana valittavan tai seurannan kohteena olevan Euroopan kulttuuripääkaupungin isäntävaltiona, suljetaan arvonnan ulkopuolelle. Asianomaisten jäsenvaltioiden luettelo, joka perustuu Euroopan kulttuuripääkaupungin esittämisjärjestykseen päätöksen N:o 1622/2006/EY liitteen mukaisesti, on tämän päätöksen liitteenä. Asiantuntijoita suosittelevien jäsenvaltioiden mahdollisimman laajan maantieteellisen edustuksen varmistamiseksi jäsenvaltiot, jotka suosittelivat asiantuntijoita edellistä kautta varten, suljetaan myös äänestyksen ulkopuolelle.
   2.   Kaksi arvonnassa ensimmäiseksi tullutta jäsenvaltiota tulevat valituiksi. Kumpikin näistä kahdesta jäsenvaltiosta suosittelee yhden sellaisen riippumattoman asiantuntijan nimeämistä, jolla on merkittävää kokemusta ja asiantuntemusta kulttuurialalta, kaupunkien kulttuuritarjonnan kehittämisestä tai Euroopan kulttuuripääkaupunki -tapahtuman järjestämisestä.
   3.   Näiden kahden valitun jäsenvaltion suositusten pohjalta ja suositeltujen ehdokkaiden asianmukaisen tarkastelun jälkeen neuvosto nimeää kaksi asiantuntijaa, jotka kolmen vuoden ajan kuuluvat valintalautakuntaan sekä seuranta- ja neuvoa-antavaan lautakuntaan.
   4.   Mikäli lautakunnan asiantuntija kuolee tai luopuu tehtävästään, kyseistä asiantuntijaa suositellut jäsenvaltio suosittelee korvaavaa jäsentä jäljellä olevaksi toimikaudeksi. Tällöin sovelletaan 3 kohdassa tarkoitettua menettelyä.
   3 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Brysselissä 7 päivänä toukokuuta 2007.

            Neuvoston puolesta

            Puheenjohtaja

         H. SEEHOFER

      (1)  EUVL L 304, 3.11.2006, s. 1.

      LIITE
      Valintalautakunnan sekä seuranta- ja neuvoa-antavan lautakunnan suunnitellut kokoukset

                  Valintalautakunnan kokoukset (1)

                  Seuranta- ja neuvoa-antavan lautakunnan kokoukset (2)

                  LAUTAKUNTA 2007–2009

                  [Suomi (2011)
                  Viro (2011)] (3)

                  Ranska (2013)
                  Slovakia (2013)
                  Portugali (2012)
                  Slovenia (2012)
                  Ruotsi (2014)
                  Latvia (2014)
                  Belgia (2015)
                  Tšekin tasavalta (2015)

                  Saksa (2010)
                  Unkari (2010)
                  Suomi (2011)
                  Viro (2011)
                  Portugali (2012)
                  Slovenia (2012)

                  LAUTAKUNTA 2010–2012

                  Belgia (2015)
                  Tšekin tasavalta (2015)
                  Espanja (2016)
                  Puola (2016)
                  Tanska (2017)
                  Kypros (2017)
                  Alankomaat (2018)
                  Malta (2018)

                  Suomi (2011)
                  Viro (2011)
                  Portugali (2012)
                  Slovenia (2012)
                  Ranska (2013)
                  Slovakia (2013)
                  Ruotsi (2014)
                  Latvia (2014)
                  Belgia (2015)
                  Tšekin tasavalta (2015)

                  LAUTAKUNTA 2013–2015

                  Italia (2019)
                  Bulgaria (2019) (4)

                  Ruotsi (2014)
                  Latvia (2014)
                  Belgia (2015)
                  Tšekin tasavalta (2015)
                  Espanja (2016)
                  Puola (2016)
                  Tanska (2017)
                  Kypros (2017)
                  Alankomaat (2018)
                  Malta (2018)

         (1)  Kaksi valintakokousta maata kohden: esivalinta viimeistään viisi vuotta ennen tapahtuman alkua, lopullinen valinta yhdeksän kuukautta myöhemmin.

         (2)  Kaksi seurantakokousta maata kohden: viimeistään kaksi vuotta ennen tapahtuman alkua ja viimeistään kahdeksan kuukautta ennen tapahtuman alkua.

         (3)  Neuvosto nimesi neuvoston asiantuntijat vuoden 2011 Euroopan kulttuuripääkaupunkien valitsemiseksi 13. marraskuuta 2006 päätöksen N:o 1419/1999/EY mukaisesti.

         (4)  Esittämisjärjestys vuoden 2019 jälkeen ei ole tiedossa.


title: Neuvoston päätös (YUTP) 2016/602, annettu 23 päivänä maaliskuuta 2016, Sveitsin valaliiton osallistumista siviiliturvallisuusalan uudistamista koskevaan Euroopan unionin neuvontaoperaatioon Ukrainassa (EUAM Ukraina) koskevan Euroopan unionin ja Sveitsin valaliiton välisen osallistumissopimuksen allekirjoittamisesta ja tekemisestä

text:
               20.4.2016

               FI

               Euroopan unionin virallinen lehti

               L 104/1

         NEUVOSTON PÄÄTÖS (YUTP) 2016/602,
   annettu 23 päivänä maaliskuuta 2016,
   Sveitsin valaliiton osallistumista siviiliturvallisuusalan uudistamista koskevaan Euroopan unionin neuvontaoperaatioon Ukrainassa (EUAM Ukraina) koskevan Euroopan unionin ja Sveitsin valaliiton välisen osallistumissopimuksen allekirjoittamisesta ja tekemisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 37 artiklan yhdessä Euroopan unionin toiminnasta tehdyn sopimuksen 218 artiklan 5 ja 6 kohdan kanssa,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvoston päätöksen 2014/486/YUTP (1) 10 artiklan 4 kohdassa säädetään, että kolmansien valtioiden osallistumista koskevista yksityiskohtaisista järjestelyistä tehdään sopimukset Euroopan unionista tehdyn sopimuksen 37 artiklan mukaisesti.

               (2)

               Neuvosto hyväksyi 7 päivänä joulukuuta 2015 päätöksen luvan antamisesta neuvottelujen aloittamiseen Euroopan unionin ja Sveitsin valaliiton välisestä osallistumissopimuksesta Sveitsin valaliiton osallistumisesta siviiliturvallisuusalan uudistamista koskevaan Euroopan unionin neuvontaoperaatioon Ukrainassa (EUAM Ukraina), jäljempänä ’sopimus’.

               (3)

               Sopimus olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta Euroopan unionin ja Sveitsin valaliiton välinen osallistumissopimus Sveitsin valaliiton osallistumisesta siviiliturvallisuusalan uudistamista koskevaan Euroopan unionin neuvontaoperaatioon Ukrainassa (EUAM Ukraina).
   Sopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionia sitovasti.
   3 artikla
   Neuvoston puheenjohtaja antaa unionin puolesta sopimuksen 9 artiklan 1 kohdassa määrätyn ilmoituksen.
   4 artikla
   Tämä päätös tulee voimaan päivänä, jona se hyväksytään.

      Tehty Brysselissä 23 päivänä maaliskuuta 2016.

            Neuvoston puolesta

            Puheenjohtaja

         A.G. KOENDERS

      (1)  Neuvoston päätös 2014/486/YUTP, annettu 22 päivänä heinäkuuta 2014, siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) (EUVL L 217, 23.7.2014, s. 42).


title: Euroopan parlamentin ja neuvoston päätös N:o 1219/2011/EU, annettu 16 päivänä marraskuuta 2011 , Euroopan jälleenrakennus- ja kehityspankin (EBRD) pääoman korottamisesta tehdyn päätöksen seurauksena Euroopan unionin kyseisestä pääomasta merkitsemistä uusista osakkeista

text:
               26.11.2011

               FI

               Euroopan unionin virallinen lehti

               L 313/1

         EUROOPAN PARLAMENTIN JA NEUVOSTON PÄÄTÖS N:o 1219/2011/EU,
   annettu 16 päivänä marraskuuta 2011,
   Euroopan jälleenrakennus- ja kehityspankin (EBRD) pääoman korottamisesta tehdyn päätöksen seurauksena Euroopan unionin kyseisestä pääomasta merkitsemistä uusista osakkeista
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 212 artiklan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   noudattavat tavallista lainsäätämisjärjestystä (1),
   sekä katsovat seuraavaa:

               (1)

               Euroopan jälleenrakennus- ja kehityspankin (EBRD) perustamisesta tehdyn sopimuksen (2) 4 artiklan 3 kappaleen mukaisesti EBRD:n hallintoneuvoston jäsenet päättivät Zagrebissa 14 ja 15 päivänä toukokuuta 2010 pidetyssä vuosikokouksessaan päätöslauselmilla 126 (3) ja 128 (4) korottaa EBRD:n enimmäispääomaa 10 miljardia euroa, jotta pääomaa on riittävästi toiminnan säilyttämiseksi keskipitkällä aikavälillä kohtuullisella tasolla lakisääteisissä rajoissa EBRD:n kohdemaissa.

               (2)

               Ennen mainittuja päätöslauselmia EBRD:n pääomaksi oli vahvistettu 20 miljardia euroa. Euroopan unioni oli merkinnyt tästä 60 000 osaketta, joiden kunkin nimellisarvo on 10 000 euroa.

               (3)

               Päätöslauselman 126 mukaisesti EBRD:n enimmäispääomaa korotetaan 100 000 maksetulla osakkeella ja kullekin jäsenelle osoitetaan tietty määrä kokonaisia osakkeita pyöristettynä alaspäin määräsuhteessa niiden nykyiseen osakkeenomistukseen. Maksettu osuus pääomankorotuksesta maksetaan sisällyttämällä pääomaan osa EBRD:n varsinaisista varannoista, joihin ei kohdistu rajoituksia. Tällä päätöksellä ei näin ollen ole välittömiä vaikutuksia unionin talousarvioon. Maksetut osakkeet osoitettiin ilman eri toimenpiteitä kaikille EBRD:n osakkeenomistajille suhteessa niiden nykyiseen osakkeenomistukseen ilman, että osakkeenomistajien itse tarvitsi toteuttaa toimia. Näin ollen unioni on saanut 3 031 uutta osaketta, joiden kunkin nimellisarvo on 10 000 euroa, joten unionin maksettujen osakkeiden määrä kasvaa 63 031 osakkeeseen.

               (4)

               Päätöslauselman 128 mukaisesti EBRD:n enimmäispääomaa olisi korotettava 900 000:lla vaadittaessa maksettavalla osakkeella, ja kunkin osakkeen nimellisarvo on 10 000 euroa ja ne ovat lunastettavissa. Jokaisella jäsenellä olisi oltava oikeus merkitä vaadittaessa maksettavia kokonaisia osakkeita nimellisarvoonsa enintään 42,857 prosenttia suhteessa siihen määrään osakkeita, joka jäsenellä oli välittömästi ennen pääomankorotuksen voimaantulopäivää. Euroopan unioni saa siten merkitä enintään 27 013 vaadittaessa maksettavaa osaketta viimeistään 31 päivänä joulukuuta 2011.

               (5)

               Päätöslauselman 128 mukaisesti EBRD:n pääoman käyttöä olisi valvottava EBRD:n neljännen pääomavarojen tarkistuksen (CRR4), joka koskee vuosia 2011–2015, jäljempänä ’CRR4-kausi’, mukaisesti. EBRD:n hallintoneuvosto voi päättää vuonna 2015 CRR4:n puitteissa, että osa käyttämättömästä vaadittaessa maksettavasta pääomasta voidaan lunastaa erityisin ehdoin, joista sovitaan vuonna 2015. Päätöslauselman 128 mukaisesti EBRD:n hallintoneuvosto päätti, että tällainen vaadittaessa maksettavien osakkeiden lunastus tapahtuu ilman eri toimenpiteitä ja sitä sovelletaan kaikkiin EBRD:n jäseniin, jotka ovat merkinneet mainitussa päätöslauselmassa päätettyjä, vaadittaessa maksettavia osakkeita. Tällaisessa tilanteessa komissio ottaisi EBRD:n hallintoneuvoston jäsenten päätöslauselman huomioon ja panisi sen täytäntöön.

               (6)

               Tällä päätöksellä olisi vahvistettava EBRD:n valmiuksia lisätä toimintaansa kohdemaissa ja tarjota näin kyseisten maiden talouksille arvokasta tukea taloudellisesti vaikeina aikoina. Unionin on tarkoituksenmukaista merkitä kyseiset lisäosakkeet unionin tavoitteiden saavuttamiseksi taloudellisten ulkosuhteiden alalla ja unionilla EBRD:ssä olevan nykyisen äänimäärän säilyttämiseksi.

               (7)

               Tässä päätöksessä säädetty vaadittaessa maksettavan pääoman korottaminen auttaa osaltaan varmistamaan EBRD:n pääsyn rahoitusmarkkinoille jatkossakin.

               (8)

               Komission olisi esitettävä Euroopan parlamentille ja neuvostolle CRR4-kauden loppuun mennessä kertomus, jossa arvioidaan unioniin ja sen naapurialueille tehtäviä investointeja tukevien unionin julkisten rahoituslaitosten nykyjärjestelmän toimivuutta. Kertomuksen olisi sisällettävä suosituksia kyseisten pankkien välisestä yhteistyöstä ja niiden toiminnan optimoinnista ja yhteensovittamisesta sen mukaisesti, mitä Euroopan parlamentti esitti 25 päivänä maaliskuuta 2009 Euroopan investointipankin ja Euroopan jälleenrakennus- ja kehityspankin vuosikertomuksista 2007 antamassaan päätöslauselmassa (5).

               (9)

               Yhteisten tukitoimien kohteena olevissa kolmansissa maissa EBRD:tä olisi kannustettava kehittämään yhteistyötään muiden unionin julkisten rahoituslaitosten kanssa sopimuksilla, joista voidaan mainita Euroopan komission, Euroopan investointipankin sekä Euroopan investointirahaston ja Euroopan jälleenrakennus- ja kehityspankin välinen yhteisymmärryspöytäkirja yhteistyöstä kolmansissa maissa, jonka ansiosta pankit voivat toimia toisiaan täydentävästi käyttäen hyväkseen muiden osapuolten suhteellisia etuja.

               (10)

               Merkityn pääoman vaadittaessa maksettavaan osuuteen liittyvä ehdollinen sitoumus näkyy Euroopan unionin talousarvion budjettikohdassa 01 03 01 02 ”Euroopan jälleenrakennus- ja kehityspankki – Merkitystä pääomasta vaadittaessa maksettavissa oleva osa”, jossa on p.m.-merkintä.

               (11)

               EBRD:n hallintoelimissä toimivien unionin edustajien olisi kannustettava EBRD:tä noudattamaan edelleen toiminnan vakautta edistäviä parhaita pankkikäytäntöjä, jotta se säilyttäisi erittäin hyvän pääomatilanteensa, toimimaan aloilla, jotka ovat Eurooppa 2020 -strategian päätavoitteiden mukaisia, jotta lisätään unionin ulkoisten toimien yleistä johdonmukaisuutta, kehittämään edelleen sellaisia rahoitusvälineitä, jotka yhteisrahoitetaan unionin talousarviosta ja EBRD:n varoista ja jotka edistävät unionin tavoitteiden saavuttamista ottaen huomioon, että tämänkaltaista yhteistyötä tehtäessä on valvottava tehokkaasti unionin julkisten varojen käyttöä ja huolehdittava sen avoimuudesta, sekä antamaan EBRD:n verkkosivuilla asianmukaista tietoa edunsaajista, rahoitukseen liittyvien välitystoimiensa vaikutuksista ja hankkeiden arvioinnista.

               (12)

               Euroopan unionia edustavan EBRD:n hallintoneuvoston jäsenen olisi raportoitava vuosittain Euroopan parlamentille unionin tavoitteiden edistämisestä ottaen erityisesti huomioon unionin ulkoinen toiminta, josta määrätään Euroopan unionista tehdyn sopimuksen 21 artiklassa, Eurooppa 2020 -strategia sekä merkittävä kasvu siirtymisessä käyttämään uusiutuvaa energiaa ja energiatehokasta tekniikkaa.

               (13)

               EBRD:n hallintoelimissä toimivien unionin edustajien olisi kaikin tavoin pyrittävä välttämään, että EBRD toimii kohdemaissaan sellaisten ulkomaisten yhteistyöhaluttomien oikeudenkäyttöalueiden kautta, joille on tyypillistä verotuksen puuttuminen tai nimellinen verotus, tosiasiallisen tietojenvaihdon puuttuminen ulkomaisten veroviranomaisten kanssa ja avoimuuden puute lainsäädännöllisissä, oikeudellisissa tai hallinnollisissa määräyksissä tai jotka taloudellisen yhteistyön ja kehityksen järjestö (OECD) tai rahanpesunvastainen toimintaryhmä (FATF) ovat määrittäneet sellaisiksi,

         OVAT HYVÄKSYNEET TÄMÄN PÄÄTÖKSEN:
   1 artikla
   Unioni merkitsee 27 013 uutta Euroopan jälleenrakennus- ja kehityspankin (EBRD) vaadittaessa maksettavaa osaketta, joista kukin on arvoltaan 10 000 euroa, tähän päätökseen liitetyn hallintoneuvoston päätöslauselman 128 mukaisesti.
   2 artikla
   Unionia edustava EBRD:n hallintoneuvoston jäsen tallettaa tarvittavan merkintäkirjan unionin puolesta.
   3 artikla
   Euroopan unionia edustava EBRD:n hallintoneuvoston jäsen antaa vuosittain Euroopan parlamentille selvityksen pääoman käytöstä, toimista rahoituksen välittäjien suorittamien EBRD:n toimintojen avoimuuden takaamiseksi, siitä, miten EBRD on osaltaan edistänyt unionin tavoitteiden saavuttamista, riskinotosta ja tehokkuudesta lisärahoituksen hankkimisessa yksityiseltä sektorilta sekä Euroopan investointipankin ja EBRD:n yhteistyöstä kolmansissa maissa.
   4 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Strasbourgissa 16 päivänä marraskuuta 2011.

            Euroopan parlamentin puolesta

            Puhemies

         J. BUZEK

            Neuvoston puolesta

            Puheenjohtaja

         W. SZCZUKA

      (1)  Euroopan parlamentin kanta, vahvistettu 13. lokakuuta 2011 (ei vielä julkaistu virallisessa lehdessä), ja neuvosto päätös, tehty 8. marraskuuta 2011.

      (2)  EYVL L 372, 31.12.1990, s. 4.

      (3)  Päätöslauselma 126 maksettujen osakkeiden liikkeeseenlaskusta ja maksamisesta siten, että nettotulot kohdennetaan uudelleen.

      (4)  Päätöslauselma 128 enimmäispääoman korotuksesta, vaadittaessa maksettavan pääoman liikkeeseenlaskusta ja merkinnästä sekä lunastuksesta.

      (5)  EUVL C 117 E, 6.5.2010, s. 147.

      LIITE

         PÄÄTÖSLAUSELMA N:o 128
         enimmäispääoman korotuksesta, vaadittaessa maksettavan pääoman liikkeeseenlaskusta ja merkinnästä sekä lunastuksesta
         HALLINTONEUVOSTO, joka
         on vastaanottanut johtokunnalta raportin vuosia 2011–2015 koskevasta neljännestä pääomavarojen tarkistuksesta (CRR4), jäljempänä ’CRR4-kausi’, joka tehtiin pankin perustamisesta tehdyn sopimuksen, jäljempänä ’sopimus’, 5 artiklan 3 kappaleen mukaisesti,
         on tarkastellut raporttia ja hyväksyy täysin sen havainnot ja suositukset, mukaan lukien sen strategiset tavoitteet, vuosille 2011 ja 2012 ehdotetun 9 miljardin euron vuotuisen liiketoimintavolyymin, joka pienenee 8,5 miljardiin euroon CRR4-kauden loppuvuosiksi, ja vakavaraisuusanalyysin,
         katsoo, että on toivottavaa ja tarkoituksenmukaista korottaa enimmäispääomaa 9 miljardilla eurolla vaadittaessa maksettavia osakkeita ja laskea asianomaiset osakkeet liikkeeseen ehdoin, joissa ennakoidaan niiden lunastusta ja lunastettujen osakkeiden peruuttamista, ja suunnata liikkeeseenlasku kaikille jäsenille, jotka haluavat merkitä osakkeita määräsuhteessa niiden nykyiseen osakkeenomistukseen,
         yhtyy raportin huomioon, että ottaen huomioon pankin tarpeen säilyttää riittävästi pääomaa, jolla pankin ennakoitua toimintaa viiden seuraavan vuoden aikana voidaan tukea, tarkoituksena on osoittaa kyseisellä kaudella kaikki kunkin vuoden mahdolliset tulot ylijäämään, poikkeuksena EBRD:n osakkeenomistajien erityisrahaston mahdollinen täydentäminen, ja
         käyttää sille sopimuksen 24 artiklan 1 kappaleen nojalla annettuja valtuuksia, mukaan lukien tarvittavassa määrin valtuudet päättää asioista, jotka sopimuksen 24 artiklan 2 kappaleen nojalla on annettu tai määrätty johtokunnan hoidettavaksi,
         PÄÄTTÄÄ, ETTÄ:
         Pankin enimmäispääomaa korotetaan ja näin kasvaneen pääoman osakkeet annetaan merkittäviksi seuraavin ehdoin:
         1.   Enimmäispääoman korotus

                     a)

                     Pankin enimmäispääomaa korotetaan tämän päätöslauselman 4 kohdan a alakohdassa määriteltynä voimaantulopäivänä 900 000:lla vaadittaessa maksettavalla osakkeella, joiden kunkin nimellisarvo on 10 000 euroa ja jotka lunastetaan 3 kohdan mukaisesti.

                     b)

                     Osakkeista, joista tässä päätöslauselmassa päätetään, jokainen jäsen voi merkitä vaadittaessa maksettavia kokonaisia osakkeita alaspäin pyöristettynä enintään 42,857 prosenttia (1) suhteessa siihen määrään osakkeita, joka jäsenellä oli välittömästi ennen voimaantulopäivää, tämän päätöslauselman 2 kohdan mukaisesti.

                     c)

                     Vaadittaessa maksettavat osakkeet, joista tässä päätöslauselmassa päätetään ja joita ei ole merkitty tämän päätöslauselman 2 kohdan mukaisesti, varataan uusien jäsenten ensimmäistä merkintää varten tai yksittäisten jäsenten merkitsemän määrän erityislisäyksiä varten, sillä tavoin kuin hallintoneuvosto mahdollisesti päättää pankin perustamisesta tehdyn sopimuksen 5 artiklan 2 ja 4 kappaleen nojalla.

               2.   Merkintä

                     a)

                     Jokaisella jäsenellä on oikeus merkitä vaadittaessa maksettavia kokonaisia osakkeita nimellisarvoonsa enintään 42,857 prosenttia suhteessa siihen määrään osakkeita, joka jäsenellä oli välittömästi ennen voimaantulopäivää. Merkinnät tehdään tässä päätöslauselmassa esitetyin ehdoin.

                     b)

                     Jäsenen, joka haluaa merkitä osakkeita tämän päätöslauselman nojalla, on talletettava pankkiin 30 päivänä huhtikuuta 2011 tai sitä ennen tai johtokunnan 30 päivänä huhtikuuta 2011 tai sitä ennen mahdollisesti määräämänä myöhäisempänä päivänä, joka on kuitenkin viimeistään 31 päivä joulukuuta 2011, seuraavat asiakirjat pankin hyväksymässä muodossa:

                                 i)

                                 merkintäkirja, jolla jäsen merkitsee kyseisessä asiakirjassa mainitun määrän vaadittaessa maksettavia osakkeita;

                                 ii)

                                 osoitus siitä, että jäsen on ryhtynyt asianmukaisesti kaikkiin tarpeellisiin lainsäädännöllisiin ja muihin sisäisiin toimenpiteisiin, jotta se voi tehdä kyseisen merkinnän; ja

                                 iii)

                                 sitoumus siitä, että jäsen toimittaa pankin pyytämät tiedot mainituista toimenpiteistä.

                     c)

                     Kukin merkintäkirja tulee voimaan ja siihen liittyvä merkintä katsotaan tehdyksi voimaantulopäivänä tai päivänä, jona pankki ilmoittaa merkinnän tehneelle jäsenelle hyväksyvänsä jäsenen tämän päätöslauselman 2 kohdan b alakohdan mukaisesti tallettamat asiakirjat, sen mukaan kumpi päivä on myöhempi.

                     d)

                     Jos pankin hyväksymiä asiakirjoja, joiden perusteella merkitään tämän päätöslauselman 4 kohdan a alakohdassa määrätty osakkeiden yhteismäärä, ei ole talletettu voimaantulopäivään mennessä, johtokunta voi halutessaan ilmoittaa, että jäsenten jo tallettamat merkintäkirjat ja niiden mukaiset merkinnät tulevat voimaan välittömästi tämän päätöslauselman muista määräyksistä riippumatta edellyttäen, että johtokunta katsoo tällaisen toimenpiteen olevan pankin toiminnan kannalta sen etujen mukaista, ja edellyttäen, että jo talletettujen ja lähiaikoina oletettavasti talletettavien merkintäkirjojen yhteismäärä on johtokunnan mielestä riittävän lähellä 4 kohdan a alakohdassa määrättyä osakkeiden yhteismäärää.

               3.   Lunastus

                     a)

                     Pankki lunastaa vaadittaessa maksettavat osakkeet, joista tässä päätöslauselmassa päätetään, ilmaiseksi CRR4-kauden päätyttyä, jollei tämän 3 kohdan määräyksistä muuta johdu ja kuten tässä kohdassa jäljempänä määrätään.

                     b)

                     Jollei tämän 3 kohdan muista määräyksistä muuta johdu, kaikki tai osa vaadittaessa maksettavista osakkeista lunastetaan heti vuoden 2016 vuosikokousta seuraavana päivänä siten, että lunastettavien osakkeiden määrä lasketaan sovitun kaavan mukaisesti käyttäen perustana mahdollista käyttämätöntä vaadittaessa maksettavaa pääomaa, joka on jäljellä CRR4-kauden päättyessä, suhteessa lakisääteiseen pääoman käyttökynnykseen (87 prosenttia CRR4-kauden lopussa). Laskentatarkoituksia varten tällaisen mahdollisen käyttämättömän vaadittaessa maksettavan pääoman on oltava se määrä, joka on seuraavista pienempi: 9 000 000 000 euroa ja ((87 % A:sta) - B), jossa:

                                 i)

                                 A on pankin sitomattoman merkityn pääoman, varantojen ja ylijäämien yhteismäärä CRR4-kauden lopulla; ja

                                 ii)

                                 B on pankin operatiivisten varojen yhteismäärä CRR4-kauden lopulla.

                           Sovitun kaavan mukaisesti mahdollisesti lunastettavien osakkeiden määrä on edellä mainittu määrä jaettuna osakkeiden nimellisarvolla (10 000 euroa) (2).

                     c)

                     Osakkeiden mahdollinen lunastaminen tämän päätöslauselman mukaisesti edellyttää, että mahdollisen lunastamisen jälkeen sopimuksen kaikki merkitykselliset määräykset täyttyvät edelleen (esimerkiksi 12 artiklassa määrättyjä suhdelukuja noudatetaan), vaadittaessa maksettavia osakkeita ei ole vaadittu maksuun pankin sitoumusten täyttämiseksi (sopimuksen 6 artiklan 4 kappale ja 17 artikla), eikä pankin toiminnan lopettamisesta ole tehty päätöstä (sopimuksen 41 artikla ja 42 artiklan 2 kappale).

                     d)

                     Juuri ennen vuoden 2015 vuosikokousta

                                 i)

                                 pankin johto laatii vuosilta 2011–2014 saatujen tietojen ja vuotta 2015 koskevien kohtuullisten ennusteiden perusteella arvion pankin taloudellisesta tilanteesta ja taloudellisista suhdanteista, joiden arvioidaan vallitsevan CRR4-kauden loppuun, mukaan lukien erityisesti taloudellisen tuotoksen, sijoitusten, kotimaisten pankkijärjestelmien ja kansainvälisten pääomamarkkinoiden kehitys, ja keskustelee sen jälkeen asiasta johtokunnan kanssa;

                                 ii)

                                 pääjohtaja esittää johtokunnalle luonnoksen hallintoneuvostolle esitettävästä raportista sekä kaksi päätöslauselmaluonnosta, joita kuvataan jäljempänä;

                                 iii)

                                 ensimmäisessä päätöslauselmassa määritellään lunastettavien vaadittaessa maksettavien osakkeiden määrä seuraavasti: x) jos sovittua kaavaa soveltamalla ei saada tulokseksi käyttämätöntä vaadittaessa maksettavaa pääomaa, päätöslauselmassa on todettava, että sovitun kaavan soveltaminen on johtanut siihen, ettei osakkeita lunasteta; y) jos sovittua kaavaa soveltamalla saadaan tulokseksi käyttämätöntä vaadittaessa maksettavaa pääomaa ja arvio pankin taloudellisesta tilanteesta ja vallitsevista taloudellisista suhdanteista on senkaltainen, että sovittua kaavaa voidaan soveltaa tarkistuksitta, päätöslauselmassa on todettava, että tietty määrä osakkeita eli enimmäismäärä osakkeita, joka voidaan lunastaa sovittua kaavaa soveltamalla, lunastetaan; tai z) jos sovittua kaavaa soveltamalla saadaan tulokseksi käyttämätöntä vaadittaessa maksettavaa pääomaa ja arvio pankin taloudellisesta tilanteesta ja vallitsevista taloudellisista suhdanteista on senkaltainen, että sovittua kaavaa ei pitäisi soveltaa, päätöslauselmassa on todettava, että osakkeita voidaan lunastaa, että niiden määrän on oltava vähemmän kuin enimmäismäärä osakkeita, joka voidaan lunastaa sovittua kaavaa soveltamalla, ja että tämä määrä voi olla nolla;

                                 iv)

                                 toisessa päätöslauselmassa on määrättävä menettelystä niiden vaadittaessa maksettavien osakkeiden lunastamiseksi, joita ei ole lunastettu 3 kohdan e tai f alakohdan mukaisesti CRR4-kauden päätyttyä;

                                 v)

                                 sen estämättä, mitä hallintoneuvoston työjärjestyksessä mahdollisesti määrätään, ja rajoittamatta hallintoneuvostolla sopimuksen 24 artiklan mukaisesti olevia valtuuksia vaadittaessa maksettavien osakkeiden lunastus on sisällytettävä hallintoneuvoston vuoden 2015 vuosikokouksen esityslistalle asiakohtana, raportti on esitettävä hallintoneuvoston tarkasteltavaksi ja päätöslauselmat hallintoneuvoston hyväksyttäviksi;

                     e)

                     hallitusneuvoston on vuoden 2015 vuosikokouksessaan tehtävä ensimmäistä päätöslauselmaa koskeva päätös äänestäneiden jäsenten koko äänivallan enemmistöllä edellyttäen, että jos ensimmäistä päätöslauselmaa ei hyväksytä tällaisella enemmistöllä, mahdollisesti lunastettavien vaadittaessa maksettavien osakkeiden määrä on enimmäismäärä osakkeita, joka voidaan lunastaa sovittua kaavaa soveltamalla, jollei jäljempänä olevan 3 kohdan f alakohdan määräyksistä muuta johdu;

                     f)

                     jos pankin tosiasiallinen taloudellinen tilanne ja CRR4-kauden lopussa vallitsevat taloudelliset suhdanteet poikkeavat olennaisesti niistä, joita pankin johdon aiemmin johtokunnalle vuonna 2015 toimittamien ennusteiden perusteella odotettiin, hallintoneuvostolle on pikaisesti esitettävä uusi päätöslauselma samaa menettelyä noudattaen, jotta se voitaisiin hyväksyä edellä mainitulla enemmistöllä vuoden 2016 vuosikokouksessa tai sitä ennen;

                     g)

                     kun päätös lunastaa tietty määrä vaadittaessa maksettavia osakkeita tulee voimaan edellä olevan 3 kohdan e tai f alakohdan mukaisesti, kaikkien jäsenten, jotka ovat merkinneet tässä päätöslauselmassa päätettyjä vaadittaessa maksettavia osakkeita, on luovutettava pankille osa tai kaikki osakkeistaan määräsuhteessa niillä oleviin tällaisiin osakkeisiin ja tällaiset lunastetut vaadittaessa maksettavat osakkeet peruutetaan ilman eri toimenpiteitä lunastuspäivästä lähtien, jolloin pankin enimmäispääoma pienenee vastaavasti ilman, että hallintoneuvoston olisi hyväksyttävä uusi päätöslauselma;

                     h)

                     hallitusneuvoston on vuoden 2015 vuosikokouksessaan tehtävä toista päätöslauselmaa koskeva päätös äänestäneiden jäsenten koko äänivallan enemmistöllä.

               4.   Voimaantulo ja muut määräykset

                     a)

                     Tässä päätöslauselmassa voimaantulopäivällä tarkoitetaan 30 päivää huhtikuuta 2011 tai sitä aikaisempaa päivää tai johtokunnan mahdollisesti määräämää myöhäisempää päivää, joka on kuitenkin viimeistään 31 päivä joulukuuta 2011, jolloin tämän päätöslauselman 2 kohdan b alakohdan mukaisesti on talletettu pankin hyväksymät asiakirjat, joilla merkitään yhteismäärältään vähintään 450 000 (3) vaadittaessa maksettavaa osaketta.

                     b)

                     Jollei tämän päätöslauselman määräyksistä muuta johdu, sopimuksen määräyksiä sovelletaan soveltuvin osin tässä päätöslauselmassa päätettyihin vaadittaessa maksettaviin osakkeisiin ja tämän päätöslauselman perusteella suoritettuihin merkintöihin, aivan kuin osakkeet olisivat osa pankin alkupääomaa ja merkinnät ja maksut olisivat tähän pääomaan tehtyjä alkuperäisiä merkintöjä ja siihen suoritettuja maksuja.

            (Hyväksytty 14 päivänä toukokuuta 2010)

         (1)  Maksetun pääoman korotuksen jälkeen pankin enimmäispääoma on 21 miljardia euroa. Toisaalta 9 miljardin euron lisäys korottaa enimmäispääomaa 42,857 prosenttia. Sen vuoksi kukin osakkeenomistaja saa merkitä enintään 42,857 prosenttia suhteessa osakkeisiin, jotka sillä on korotuksen hyväksymishetkellä, jotta osakeomistusrakenne säilyisi ennallaan.

         (2)  Käyttämättömän vaadittaessa maksettavan pääoman määrä voi sovitun kaavan mukaisesti olla nolla, jos pankin operatiiviset varat ovat 87 prosenttia tai enemmän sitomattomasta merkitystä pääomasta, varannoista ja ylijäämistä.

         (3)  Eli 50 prosenttia vastikään päätetyistä vaadittaessa maksettavista osakkeista.


title: Euroopan unionin perusoikeusviraston hallintoneuvoston päätös, tehty 23 päivänä lokakuuta 2007 , petosten, lahjonnan ja muun yhteisöjen etua vahingoittavan laittoman toiminnan torjumiseen liittyvien sisäisten tutkimusten edellytyksistä ja yksityiskohtaisista säännöistä

text:
               7.2.2008

               FI

               Euroopan unionin virallinen lehti

               C 33/2

         Euroopan unionin perusoikeusviraston hallintoneuvoston päätös,
   tehty 23 päivänä lokakuuta 2007,
   petosten, lahjonnan ja muun yhteisöjen etua vahingoittavan laittoman toiminnan torjumiseen liittyvien sisäisten tutkimusten edellytyksistä ja yksityiskohtaisista säännöistä
   (2008/C 33/03)
   EUROOPAN UNIONIN PERUSOIKEUSVIRASTON HALLINTONEUVOSTO
   ottaa huomioon Euroopan unionin perusoikeusviraston perustamisesta 15 päivänä helmikuuta 2007 annetun neuvoston asetuksen (EY) N:o 168/2007,
   sekä katsoo, että

               (1)

               Euroopan petostentorjuntaviraston tutkimuksista annetussa Euroopan parlamentin ja neuvoston asetuksessa (EY) N:o 1073/1999 (1) ja neuvoston asetuksessa (Euratom) N:o 1074/1999 (2) säädetään, että petostentorjuntavirasto toteuttaa hallinnollisia tutkimuksia EY:n ja Euratomin perustamissopimuksissa tai niiden nojalla perustetuissa toimielimissä ja elimissä;

               (2)

               komission perustaman petostentorjuntaviraston tehtäviin kuuluvat taloudellisten etujen suojaamisen lisäksi kaikki toimet yhteisön etujen suojelemiseksi sellaisia väärinkäytöksiä vastaan, jotka voivat johtaa hallinnollisiin kanteisiin tai rikossyytteisiin;

               (3)

               petosten torjunnan alaa olisi laajennettava ja sen tehokkuutta lisättävä nykyistä hallinnollisten tutkimusten asiantuntemusta hyödyntäen;

               (4)

               kaikkien toimielinten ja elinten olisi tämän vuoksi annettava oman hallinnollisen autonomiansa pohjalta petostentorjuntaviraston tehtäväksi toteuttaa niissä hallinnollisia tutkimuksia sellaisten virkatoimintaan liittyvien vakavien tilanteiden selvittämiseksi, jotka voivat merkitä, että virkamies tai muu henkilöstön jäsen on jättänyt noudattamatta Euroopan yhteisöjen virkamiehiin ja muuhun henkilöstöön sovellettavien henkilöstösääntöjen, jäljempänä ’henkilöstösäännöt’, etenkin 11, 11a, 12b, 13, 16 ja 17 artiklassa mainittuja velvollisuuksiaan tavalla, joka voi haitata näiden yhteisöjen etuja ja joka voi johtaa kurinpitotoimiin tai mahdollisesti rikossyytteisiin, tai että hän on syyllistynyt henkilöstösääntöjen 22 ja 22a artiklassa tarkoitettuun vakavaan virheeseen tai velvollisuuksien noudattamatta jättämiseen taikka henkilöstösääntöjen 86 artiklassa tarkoitettuun velvollisuuksien täyttämättä jättämiseen, taikka että yhteisön toimielimen tai elimen jäsen tai johtohenkilö taikka sellainen henkilökunnan jäsen, johon ei sovelleta henkilöstösääntöjä, on vastaavalla tavalla jättänyt noudattamatta velvollisuuksiaan;

               (5)

               näissä tutkimuksissa on otettava täysimääräisesti huomioon Euroopan yhteisöjen perustamissopimusten asiaankuuluvat määräykset, erityisesti yhteisöjen erioikeuksista ja vapauksista tehty pöytäkirja, niiden täytäntöönpanemiseksi annetut tekstit sekä henkilöstösäännöt;

               (6)

               nämä tutkimukset on toteutettava kaikissa toimielimissä ja elimissä samoin edellytyksin eikä näiden tehtävien antaminen petostentorjuntavirastolle vaikuta toimielinten tai elinten omaan vastuuseen eikä heikennä asianomaisten henkilöiden oikeussuojaa; ja

         ON PÄÄTTÄNYT SEURAAVAA:
   1.   Velvollisuus toimia yhteistyössä petostentorjuntaviraston kanssa
   Euroopan unionin perusoikeusviraston, jäljempänä ’virasto’, johtajan, yksiköiden sekä johtohenkilöiden, virkamiesten ja muun henkilöstön, myös niiden henkilökunnan jäsenten, joihin ei sovelleta henkilöstösääntöjä, on toimittava täysin yhteistyössä petostentorjuntaviraston henkilöstöön kuuluvien kanssa ja annettava kaikkea tutkimuksissa mahdollisesti tarvittavaa apua. Tätä tarkoitusta varten heidän on annettava petostentorjuntaviraston henkilökuntaan kuuluville kaikki asiaa koskevat tiedot ja selitykset.
   Viraston hallintoneuvoston jäsenet toimivat yhteistyössä petostentorjuntaviraston kanssa tämän kuitenkaan rajoittamatta Euroopan yhteisöjen perustamissopimusten, erityisesti erioikeuksista ja vapauksista tehdyn pöytäkirjan sekä niiden täytäntöönpanemiseksi annettujen tekstien määräysten soveltamista.
   2.   Tiedonantovelvollisuus
   Viraston virkamiehen tai muuhun henkilöstöön kuuluvan on viipymättä ilmoitettava yksikkönsä päällikölle tai viraston johtajalle tai, jos hän pitää sitä tarpeellisena, petostentorjuntavirastolle viipymättä sellaisista tietoonsa tulleista seikoista, jotka antavat aihetta olettaa petoksen tai lahjonnan taikka muun yhteisöjen etuja vahingoittavan laittoman toiminnan olevan kyseessä, tai sellaisista virkatoimintaan liittyvistä vakavista tilanteista, jotka voivat merkitä, että virkamies tai muuhun henkilöstöön kuuluva on jättänyt noudattamatta velvollisuuksiaan tavalla, joka voi johtaa kurinpitotoimiin tai mahdollisesti rikossyytteisiin, taikka että viraston jäsen tai johtohenkilö taikka sellainen henkilökunnan jäsen, johon ei sovelleta henkilöstösääntöjä, on vastaavalla tavalla jättänyt noudattamatta velvollisuuksiaan.
   Hallintoneuvoston puheenjohtaja, viraston johtaja tai sen johtohenkilöt ilmoittavat petostentorjuntavirastolle viipymättä kaikki tietoonsa saamansa seikat, jotka antavat aihetta olettaa ensimmäisessä kohdassa tarkoitettujen väärinkäytösten olevan kyseessä.
   Viraston johtohenkilöä, virkamiestä ja muun henkilöstön jäsentä, myös sellaista henkilökunnan jäsentä, johon ei sovelleta henkilöstösääntöjä, ei missään tapauksessa saa kohdella epäoikeudenmukaisesti tai syrjiä sen vuoksi, että hän on toimittanut ensimmäisessä ja toisessa kohdassa tarkoitetun tiedon.
   Hallintoneuvoston jäsenen, joka saa tietoonsa ensimmäisessä kohdassa tarkoitettuja seikkoja, on ilmoitettava niistä hallintoneuvoston puheenjohtajalle tai, jos hän pitää sitä aiheellisena, suoraan petostentorjuntavirastolle.
   3.   Turvallisuustoimiston/toimivaltaisen virkamiehen antama apu
   Viraston johtajan pyynnöstä viraston turvallisuustoimisto tai toimivaltainen virkamies antaa petostentorjuntaviraston henkilöstöön kuuluville apua tutkimusten käytännön toteuttamisessa.
   4.   Asianomaiselle ilmoittaminen
   Jos ilmenee, että jäseneen, johtohenkilöön, virkamieheen tai muun henkilöstön jäseneen, myös sellaiseen henkilökunnan jäseneen, johon ei sovelleta henkilöstösääntöjä, voi kohdistua henkilöön kohdistuvia epäilyjä, asianomaiselle on ilmoitettava tästä nopeasti, jos ilmoittaminen ei vaaranna tutkimusta. Viraston jäsentä, johtohenkilöä, virkamiestä tai muun henkilöstön jäsentä tai sellaista henkilökunnan jäsentä, johon ei sovelleta henkilöstösääntöjä, koskevia päätelmiä ei nimeltä mainiten saa missään tapauksessa tehdä tutkimuksen valmistuttua ilman, että asianomaiselle on annettu tilaisuus tulla kuulluksi kaikista häntä koskevista seikoista. Päätelmissä on viitattava tähän asianomaisen lausuntoon.
   Tapauksissa, joissa tutkimukseen liittyvistä syistä on noudatettava ehdotonta salassapitovelvollisuutta ja joissa on turvauduttava kansallisten oikeusviranomaisten toimivaltaan kuuluviin tutkintamenetelmiin, velvollisuutta antaa viraston jäsenelle, johtohenkilölle, virkamiehelle tai muun henkilöstön jäsenelle tai sellaiselle henkilökunnan jäsenelle, johon ei sovelleta henkilöstösääntöjä, tilaisuus tulla kuulluksi voidaan lykätä viraston hallintoneuvoston puheenjohtajan tai viraston johtajan annettua asiaan suostumuksensa. Näissä tapauksissa minkäänlaista kurinpitomenettelyä ei voida aloittaa ennen kuin toimihenkilö on voinut antaa lausuntonsa.
   5.   Ilmoitus tutkimuksen lopettamisesta ilman jatkotoimia
   Jos sisäisen tutkimuksen tuloksena ilmenee, ettei ole näyttöä viraston jäsentä, johtohenkilöä, virkamiestä tai muun henkilöstön jäsentä tai sellaista henkilökunnan jäsentä, johon ei sovelleta henkilöstösääntöjä, vastaan, häntä koskeva sisäinen tutkimus lopetetaan ilman jatkotoimia viraston johtajan päätöksellä, jonka tämä antaa kirjallisesti tiedoksi asianomaiselle. Asianomainen voi pyytää tämän päätöksen sisällyttämistä henkilökansioonsa.
   6.   Lainkäytöllisen koskemattomuuden kumoaminen
   Kansallisen poliisi- tai oikeusviranomaisen pyyntö viraston johtohenkilön, virkamiehen tai muun henkilöstön jäsenen taikka sellaisen henkilökunnan jäsenen, johon ei sovelleta henkilöstösääntöjä, lainkäytöllisen koskemattomuuden kumoamisesta mahdollisen petoksen, lahjonnan tai muun laittoman toiminnan yhteydessä on toimitettava viraston johtajalle lausuntoa varten. Petostentorjuntavirastolle on ilmoitettava, jos esitetty pyyntö koskee viraston hallintoneuvoston jäsenen lainkäytöllisen koskemattomuuden kumoamista.
   7.   Voimaantulo
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Wienissä 23. lokakuuta 2007.

         Anastasia CRICKLEY

            Euroopan unionin perusoikeusviraston hallintoneuvoston puheenjohtaja

      (1)  EYVL L 136, 31.5.1999, s. 1.

      (2)  EYVL L 136, 31.5.1999, s. 8.


title: Euroopan keskuspankin päätös (EU) 2017/1361, annettu 18 päivänä toukokuuta 2017, omaisuusvakuudellisten arvopaperien osto-ohjelman toteutuksesta annetun päätöksen (EU) 2015/5 muuttamisesta (EKP/2017/15)

text:
                  21.7.2017

                  FI

                  Euroopan unionin virallinen lehti

                  L 190/24

            EUROOPAN KESKUSPANKIN PÄÄTÖS (EU) 2017/1361,
      annettu 18 päivänä toukokuuta 2017,
      omaisuusvakuudellisten arvopaperien osto-ohjelman toteutuksesta annetun päätöksen (EU) 2015/5 muuttamisesta (EKP/2017/15)
      EUROOPAN KESKUSPANKIN NEUVOSTO, joka
      ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
      ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1 artiklan toisen alakohdan luettuna yhdessä 3.1 artiklan ensimmäisen luetelmakohdan ja 18.1 artiklan kanssa,
      sekä katsoo seuraavaa:

                  (1)

                  Euroopan keskuspankin päätöksellä (EU) 2015/5 (EKP/2014/45) (1) perustettiin omaisuusvakuudellisten arvopapereiden osto-ohjelma (jäljempänä ’ABSPP-ohjelma’). ABSPP-ohjelma muodostaa yhdessä katettuja joukkolainoja koskevan kolmannen osto-ohjelman, jälkimarkkinoilla toteutettava julkisen sektorin omaisuuserien osto-ohjelman ja yrityssektorin osto-ohjelman kanssa laajennetun omaisuuserien osto-ohjelman (jäljempänä ’APP-ohjelma’). APP-ohjelman tarkoituksena on parantaa edelleen rahapolitiikan välittymistä, edistää luotonantoa euroalueen taloudelle, helpottaa kotitalouksien ja yritysten lainanoton ehtoja sekä osaltaan vaikuttaa inflaatiovauhdin palautumiseen tasolle, joka on hintavakauden säilyttämiseen tähtäävän Euroopan keskuspankin (EKP) ensisijaisen tavoitteen mukaisesti keskipitkällä aikavälillä lähellä kahta prosenttia mutta hieman alle sen.

                  (2)

                  Yhteisen rahapolitiikan saavuttaminen edellyttää APP-ohjelman välitykselläkin niiden keinojen, välineiden ja menettelyiden määrittelyä, joita eurojärjestelmä käyttää pannakseen rahapolitiikan yhdenmukaisesti täytäntöön jäsenvaltioissa, joiden rahayksikkö on euro.

                  (3)

                  EKP:n neuvosto päätti 22 päivänä maaliskuuta 2017 täsmentää edelleen sääntöjään, joita sovelletaan alasajettavista yhteisöistä peräisin oleviin omaisuusvakuudellisiin arvopapereihin, varmistaakseen niiden johdonmukaisen kohtelun eurojärjestelmän rahapoliittisissa operaatioissa APP-ohjelman välityksellä.

                  (4)

                  Tästä syystä päätöstä (EU) 2015/5 (EKP/2014/45) olisi muutettava vastaavasti,

            ON HYVÄKSYNYT TÄMÄN PÄÄTÖKSEN:
      1 artikla
      Muutos
      Lisätään päätöksen (EU) 2015/5 (EKP/2014/45) 2 artiklaan 11 alakohta seuraavasti:

                     ”11)

                     Omaisuusvakuudellisten arvopapereiden alullepanijana tai järjestäjänä ei ole julkis- tai yksityisomisteinen yhteisö, a) jonka päätarkoituksena on luopua vähitellen omaisuudestaan ja lopettaa liiketoimintansa tai b) joka on varainhoitoon tai liiketoiminnoista luopumiseen keskittyvä yhtiö, joka on perustettu tukemaan rahoitussektorin uudelleenjärjestelyä ja/tai kriisinratkaisua, mukaan lukien erilliset varainhoitoyhtiöt, jotka perustetaan kriisinratkaisun yhteydessä eroteltaessa varoja Euroopan parlamentin ja neuvoston asetuksen (EU) N:o 806/2014 (*1) 26 artiklan tai Euroopan parlamentin ja neuvoston direktiivin 2014/59/EU (*2) 42 artiklan täytäntöönpanemiseksi annetun kansallisen lainsäädännön nojalla.

      2 artikla
      Voimaantulo
      Tämä päätös tulee voimaan 21 päivänä heinäkuuta 2017.

         Tehty Frankfurt am Mainissa 18 päivänä toukokuuta 2017.

               EKP:n neuvoston puolesta

               EKP:n puheenjohtaja

            Mario DRAGHI

         (1)  Euroopan keskuspankin päätös (EU) 2015/5, annettu 19 päivänä marraskuuta 2014, omaisuusvakuudellisten arvopaperien osto-ohjelman toteutuksesta (EKP/2014/45) (EUVL L 1, 6.1.2015, s. 4).


title: 2014/126/YUTP: Poliittisten ja turvallisuusasioiden komitean päätös EU:n operaatiokeskus/1/2014, annettu 27 päivänä helmikuuta 2014 , EU:n operaatiokeskuksen johtajan nimittämisestä Afrikan sarvessa toteutettavia yhteisen turvallisuus- ja puolustuspolitiikan operaatioita varten

text:
               11.3.2014

               FI

               Euroopan unionin virallinen lehti

               L 70/27

      POLIITTISTEN JA TURVALLISUUSASIOIDEN KOMITEAN PÄÄTÖS EU:n OPERAATIOKESKUS/1/2014,
   annettu 27 päivänä helmikuuta 2014,
   EU:n operaatiokeskuksen johtajan nimittämisestä Afrikan sarvessa toteutettavia yhteisen turvallisuus- ja puolustuspolitiikan operaatioita varten
   (2014/126/YUTP)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan kolmannen kohdan,
   ottaa huomioon EU:n operaatiokeskuksen aktivoimisesta Afrikan sarvessa toteutettavia yhteisen turvallisuus- ja puolustuspolitiikan operaatioita varten 23 päivänä maaliskuuta 2012 annetun neuvoston päätöksen 2012/173/YUTP (1) ja erityisesti sen 3 artiklan,
   sekä katsoo seuraavaa:

               (1)

               Laivaston kapteeni Ad VAN DER LINDE nimitettiin EU:n operaatiokeskuksen johtajaksi päätöksen 2012/173/YUTP 3 artiklan 1 kohdan nojalla 23 päivään maaliskuuta 2014 saakka.

               (2)

               Neuvosto muutti päätöstä 2012/173/YUTP päätöksellä 2013/725/YUTP (2). Päätöksen 2012/173/YUTP 3 artiklan 1 a kohdan nojalla poliittisten ja turvallisuusasioiden komitea valtuutetaan Euroopan unionista tehdyn sopimuksen 38 artiklan mukaisesti tekemään päätöksiä EU:n operaatiokeskuksen seuraavien johtajien nimittämisestä.

               (3)

               Espanja ehdotti 28 päivänä marraskuuta 2013 laivaston kapteeni Francisco CORNAGOa EU:n operaatiokeskuksen uudeksi johtajaksi laivaston kapteeni Ad VAN DER LINDEn jälkeen.

               (4)

               Euroopan unionin sotilaskomitea päätti 19 päivänä joulukuuta 2013 suosittaa, että poliittisten ja turvallisuusasioiden komitea nimittäisi laivaston kapteeni Francisco CORNAGOn EU:n operaatiokeskuksen johtajaksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään laivaston kapteeni Francisco CORNAGO EU:n operaatiokeskuksen johtajaksi Afrikan sarvessa toteutettavia yhteisen turvallisuus- ja puolustuspolitiikan operaatioita varten 24 päivästä maaliskuuta 2014.
   2 artikla
   Tämä päätös tulee voimaan 24 päivänä maaliskuuta 2014.

      Tehty Brysselissä 27 päivänä helmikuuta 2014.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 89, 27.3.2012, s. 66.

      (2)  Neuvoston päätös 2013/725/YUTP, annettu 9 päivänä joulukuuta 2013, EU:n operaatiokeskuksen aktivoimisesta Afrikan sarvessa toteutettavia yhteisen turvallisuus- ja puolustuspolitiikan operaatioita varten annetun päätöksen 2012/173/YUTP muuttamisesta ja sen voimassaolon jatkamisesta (EUVL L 329, 10.12.2013, s. 39).


title: Neuvoston päätös (YUTP) 2017/1194, annettu 4 päivänä heinäkuuta 2017, palestiinalaisalueilla toteutettavasta Euroopan unionin poliisioperaatiosta (EUPOL COPPS) annetun päätöksen 2013/354/YUTP muuttamisesta

text:
               5.7.2017

               FI

               Euroopan unionin virallinen lehti

               L 172/13

         NEUVOSTON PÄÄTÖS (YUTP) 2017/1194,
   annettu 4 päivänä heinäkuuta 2017,
   palestiinalaisalueilla toteutettavasta Euroopan unionin poliisioperaatiosta (EUPOL COPPS) annetun päätöksen 2013/354/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan, 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 3 päivänä heinäkuuta 2013 päätöksen 2013/354/YUTP (1), jolla EUPOL COPPSin voimassaoloa jatkettiin 1 päivästä heinäkuuta 2013.

               (2)

               Neuvosto hyväksyi 7 päivänä heinäkuuta 2016 päätöksen (YUTP) 2016/1108 (2), jolla muutettiin päätöstä 2013/354/YUTP ja jatkettiin sen voimassaoloa 1 päivästä heinäkuuta 201630 päivään kesäkuuta 2017.

               (3)

               EUPOL COPPSia koskevan strategisen tarkastelun perusteella operaatiota olisi jatkettava vielä 12 kuukaudella eli 30 päivään kesäkuuta 2018.

               (4)

               Päätös 2013/354/YUTP olisi näin ollen muutettava tämän mukaisesti.

               (5)

               EUPOL COPPS toteutetaan tilanteessa, joka voi huonontua ja joka saattaa vaarantaa perussopimuksen 21 artiklassa määritettyjen unionin ulkoisen toiminnan tavoitteiden saavuttamisen,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2013/354/YUTP seuraavasti:

               1)

               Lisätään 12 artiklan 1 kohtaan alakohta seuraavasti:
               ”EUPOL COPPSiin liittyviin menoihin tarkoitettu rahoitusohje 1 päivän heinäkuuta 2017 ja 30 päivän kesäkuuta 2018 väliseksi ajaksi on 12 372 000 euroa.”

               2)

               Korvataan 15 artiklan kolmas kohta seuraavasti:
               ”Sen voimassaolo päättyy 30 päivänä kesäkuuta 2018.”

         2 artikla
   Tämä päätös tulee voimaan päivänä, jona se hyväksytään.
   Sitä sovelletaan 1 päivästä heinäkuuta 2017.

      Tehty Brysselissä 4 päivänä heinäkuuta 2017.

            Neuvoston puolesta

            Puheenjohtaja

         M. MAASIKAS

      (1)  Neuvoston päätös 2013/354/YUTP, annettu 3 päivänä heinäkuuta 2013, palestiinalaisalueilla toteutettavasta Euroopan unionin poliisioperaatiosta (EUPOL COPPS) (EUVL L 185, 4.7.2013, s. 12).

      (2)  Neuvoston päätös (YUTP) 2016/1108, annettu 7 päivänä heinäkuuta 2016, palestiinalaisalueilla toteutettavasta Euroopan unionin poliisioperaatiosta (EUPOL COPPS) annetun päätöksen 2013/354/YUTP muuttamisesta (EUVL L 183, 8.7.2016, s. 65).